Pembelaan dakwa pertuduhan rasuah terhadap Zahid tak boleh bertahan

KUALA LUMPUR, 8 Safar 1443H, Rabu – Tiga daripada lapan pertuduhan rasuah yang dihadapi Datuk Seri Ahmad Zahid Hamidi berkaitan dana Yayasan Akalbudi tidak boleh bertahan selepas saksi utama pendakwaan memberikan keterangan yang tidak boleh dipercayai pada perbicaraan kes bekas Timbalan Perdana Menteri itu, Mahkamah Tinggi dimaklumkan hari ini.

Peguam Hisyam Teh Poh Teik, yang mewakili Ahmad Zahid, berhujah bahawa pendakwaan sendiri telah mengemukakan aduan mengenai keterangan saksi utamanya Junaith Asharab Md Shariff dan memohon mahkamah menganggap beliau sebagai saksi belot.

“Junaith Asharab, yang juga saksi pendakwaan ke-36, dalam kenyataan bertulisnya menyebut tertuduh (Ahmad Zahid) telah berjanji untuk memberikan projek MYEG bernilai kira-kira RM50 juta selepas Pilihan Raya Umum ke-14 dan meminta beliau menyerahkan kertas cadangan (bagi projek itu).

“Ketika disoal balas, Junaith Asharab berkata apa yang terdapat dalam kenyataan bertulisnya mengenai perkara ini adalah tidak benar. Terdapat percanggahan keterangan yang serius. Oleh itu, beliau bukan lagi saksi yang boleh dipercayai dalam aspek ini,” hujahnya di akhir kes pendakwaan di hadapan Hakim Datuk Collin Lawrence Sequerah.

Beliau juga berhujah bahawa mahkamah hendaklah menolak keterangan bercanggah Junaith Asharab berhubung perkara ini kerana ia tidak boleh dipercayai.

“Apabila saksi utama pendakwaan dengan jelas memberikan jawapan yang bercanggah berkaitan keterangan pentingnya, kebolehpercayaan beliau sudah terjejas. Faedah kesangsian mestilah memihak kepada pembelaan. Atas alasan ini sahaja, pertuduhan ke-11, 12 dan 13 yang dihadapi tertuduh tidak boleh bertahan,” kata Hisyam.

Pertuduhan ke-11 mendakwa Ahmad Zahid menerima rasuah daripada Mastoro Kenny IT Consultant & Services dalam bentuk cek Public Islamic Bank Berhad bernilai RM250,000 milik Jogabonito Jewellery & Diamonds melalui Junaith Asharab yang dideposit ke dalam akaun Maybank Tetuan Lewis & Co.

Bagi pertuduhan ke-12, beliau didakwa menerima rasuah daripada Mastoro Kenny IT Consultant & Services dalam bentuk 13 keping cek RHB Islamic Bank Berhad bernilai RM8 juta milik Mastoro Kenny IT Consultant & Services melalui Junaith Asharab yang dideposit ke dalam akaun Maybank Tetuan Lewis & Co.

Pertuduhan ke-13 pula mendakwa Ahmad Zahid menerima rasuah daripada Mastoro Kenny IT Consultant & Services dalam bentuk 10 keping cek RHB Islamic Bank Berhad bernilai RM5 juta milik Berani & Jujur Trading melalui Junaith Asharab yang dideposit ke dalam akaun Maybank Tetuan Lewis & Co.

Ahmad Zahid, 68, didakwa melakukan ketiga-tiga kesalahan bagi membantu Mastoro Kenny IT Consultant & Services mendapatkan projek MyEG yang dikendalikan oleh Kementerian Dalam Negeri.

Beliau berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit wang milik Yayasan Akalbudi.

Pembelaan akan menyambung hujah pada 20 September depan. – Bernama


Kerajaan Anwar tertekan lihat gelombang sokongan kepada PN

Oleh Zuhayati Yazid

BANGI, 24 Muharam 1445H, Jumaat – Calon Perikatan Nasional (PN) untuk Dewan Undangan Negeri (DUN) Sungai Ramal, Mohd Shafie Ngah mendakwa kerajaan Perdana Menteri, Datuk Seri Anwar Ibrahim sanggup melakukan apa sahaja kerana tertekan dengan gelombang sokongan rakyat terhadap gabungan parti itu.

Atas sebab itu, beliau mendakwa, tindakan kerajaan hari ini sebagai tidak matang dalam mendepani ketakutan yang luar biasa terhadap sokongan rakyat kepada PN.

“Tak perlu tunggu selepas Pilihan Raya Negeri (PRN), sekarang ini pun Persekutuan tertekan dengan sokongan rakyat kepada PN menyebabkan mereka membuat pelbagai sahaja cara dan kaedah yang membimbangkan dan menakutkan rakyat.

“Hari ini kita nampak mereka sangat takut sehingga menggunakan pihak berkuasa, media dan buat sekatan, (sehingga) saya sendiri berdepan sekatan media sosial apabila kena sekat termasuk di TikTok.

“Ini semua petunjuk mereka tertekan dengan sokongan rakyat yang semakin padu dan menyerlah kepada PN terutama di Selangor,” katanya ketika kunjungan ke pejabat Ismaweb.net, semalam.

Mohd Shafie percaya, kemelut politik negara yang berterusan menjadi antara faktor mempengaruhi rakyat untuk beralih sokongan dan memilih PN.

“Kita sebenarnya nak selamatkan Selangor daripada kemelut politik hari ini yang menyebabkan ramai rakyat resah, nak jamin 100 peratus memang tak boleh tetapi saingan kali ini sangat sengit di semua kerusi.

“Namun, berdasarkan gelombang ini, kita yakin PN mampu mentadbir Selangor selepas 12 Ogos nanti,” katanya.

Pada masa sama, beliau memberi jaminan akan melakukan pembaharuan untuk orang muda di DUN Sungai Ramai – yang menjadi pengundi paling ramai di Selangor iaitu 97,000 orang.

Bagaimanapun, Mohd Shafie menegaskan tumpuan bukan kepada golongan muda semata-mata, tetapi turut membantu semua aspek kepentingan pengundi lain seperti kaum ibu, warga emas dan remaja.


Langkah letak jawatan uji kewibawaan Zahid sebagai Presiden UMNO

Oleh Athirah Huda Zalhe

BANGI, 28 Zulhijjah 1442H, Sabtu – Tindakan peletakan jawatan pemimpin UMNO khususnya sebagai Ahli Jemaah Menteri Kerajaan Persekutuan minggu ini, mencetuskan pelbagai reaksi daripada banyak pihak termasuk rakyat.

Apatah lagi, tindakan itu dibuat dalam keadaan negara masih bergelut menangani pandemik dan tempoh usaha Pelan Pemulihan Negara (PPN) yang dirangka kerajaan ketika ini.

Meskipun segelintir penyokong UMNO menganggap tindakan itu wajar, kebanyakan pihak dan rakyat berpendirian sebaliknya kerana menyifatkan langkah berkenaan menyulitkan situasi negara yang sedang susah.

Bagi Amir Ikatan Muslimin Malaysia (ISMA), Ustaz Abdullah Zaik Abd Rahman, beliau berpendapat bahawa langkah – yang didorong daripada gesaan Presiden Datuk Seri Dr Ahmad Zahid Hamidi – hanya memberi kesan lebih besar kepada UMNO berbanding Perikatan Nasional (PN).

Beliau berkata, gerakan itu juga boleh dilihat sebagai satu ujian kewibawaan terhadap Presiden UMNO.

“Daripada berpuluh menteri, hanya dua orang sahaja yang menyahut gesaan (letak jawatan), bermakna keputusan presiden tidak dipatuhi oleh ahli.

“Saya berpendapat, kesan keputusan tersebut terhadap UMNO lebih besar berbanding kepada PN sebab UMNO mungkin berpecah atau Ahmad Zahid bakal tersingkir,” katanya kepada Ismaweb.net, hari ini.

Beliau berkata demikian mengulas tindakan dua pemimpin UMNO yang meletak jawatan serta-merta sejak Selasa, sebagai menyahut keputusan Majlis Kerja Tertinggi (MKT) parti menarik sokongan terhadap PN dan Tan Sri Muhyiddin Yassin.

Datuk Seri Shamsul Anuar Nasarah menjadi Ahli Parlimen UMNO pertama meletakkan jawatan sebagai Menteri Tenaga dan Sumber Asli, diikuti Datuk Seri Dr Noraini Ahmad semalam sebagai Menteri Pengajian Tinggi.


Harga 8 barang dikawal sempena Deepavali

BANGI, 22 Rabiulakhir 1445H, Isnin – Sebanyak lapan jenis barangan ditetapkan menerusi Skim Harga Maksimum Musim Perayaan (SHMMP) Deepavali, yang akan bermula Khamis ini sehingga 15 November depan.

Ia meliputi bawang merah besar import, bawah merah kecil (India) tidak termasuk Ros, cili merah, daging kambing biri-biri bertulang import, kacang dal (Australia), kelapa biji, kelapa parut dan tomato.

Pemangku Menteri Perdagangan Dalam Negeri dan Kos Sara Hidup (KPDN), Datuk Armizan Mohd Ali berkata, pelaksanaan skim itu dijalankan selama tujuh hari, iaitu tiga hari sebelum dan tiga hari selepas perayaan Deepavali.

“Tempoh pelaksanaan SHMMP Deepavali 2023 kali ini adalah bersesuaian mengikut keadaan semasa bagi menjamin kestabilan harga kepada kedua-dua pihak sama ada di peringkat pengguna mahupun peniaga.

“Senarai barangan, paras harga maksimum dan tempoh pelaksanaan ditentukan berdasarkan beberapa faktor seperti faktor permintaan serta penawaran, kos semasa, cuaca, kadar tukaran wang asing, kadar upah dan faktor-faktor luaran seperti ekonomi global,” katanya dalam kenyataan, hari ini.

Beliau berkata, penentuan harga dibuat dengan mengambil kira pandangan daripada Kementerian Pertanian dan Keterjaminan Makanan (KPKM), agensi-agensi kerajaan dan pemain industri.

“SHMMP Deepavali 2023 akan dikuatkuasakan melalui Akta Kawalan Harga dan Antipencatutan (AKHAP) 2011.

Armizan turut memaklumkan bahawa pengawai penguatkuasa KPDN di seluruh negara akan meneruskan pemeriksaan dan pemantauan secara berterusan di lokasi-lokasi strategik.

Ia termasuk pasar awam, pasar tani dan pusat membeli-belah barangan keperluan perayaan bagi menjalankan penguatkuasaan untuk melindungi pengguna daripada peniagaa yang tidak beretika.

“Kementerian sentiasa menjalinkan kerjasama dengan KPKM untuk memastikan bekalan barangan yang dikawal adalah mencukupi sepanjang tempoh pelaksanaan SHMMP.

“Kerajaan berharap semua pihak dapat mematuhi harga-harga yang telah ditetapkan ini dan menggunakan label merah jambu bagi barangan yang dikawal harganya,” katanya.


New Delhi wajib semula pakai pelitup muka

NEW DELHI, 14 Muharram 1444H, Jumaat – New Delhi akan menguatkuasakan mandat pemakaian pelitup muka sekali lagi selepas jangkitan COVID-19 meningkat dalam dua minggu lalu.

Menurut perintah bertarikh 8 Ogos yang dikongsi dengan pemberita pada Khamis, individu yang ditahan tanpa pelitup muka di khalayak ramai di ibu negara India perlu membayar denda 500 rupee.

Pada masa ini, pemakaian pelitup muka adalah jarang berlaku walaupun di pusat membeli-belah dan pasar yang sesak.

New Delhi melaporkan 2,146 jangkitan baharu dalam tempoh 24 jam lalu dan lapan kematian – angka terburuk di kalangan negara dan wilayah persekutuan India.

Negara itu melaporkan 16,299 jangkitan baharu dalam tempoh berkenaan menjadikan jumlah kumulatif kepada 44.2 juta.

Manakala jumlah kematian meningkat sebanyak 53 kepada 526,879.

Angka sebenar bagaimanapun dipercayai berkali ganda lebih tinggi. – Agensi


166,363 individu sudah divaksin

KUALA LUMPUR, 25 Rejab 1442H, Selasa – Seramai 166,363 individu dalam kumpulan fasa pertama Program Imunisasi COVID-19 Kebangsaan (PICK) telah divaksinkan setakat semalam (8 Mac), kata Ketua Pengarah Kesihatan, Tan Sri Dr Noor Hisham Abdullah.

Beliau berkata, daripada jumlah itu, Sarawak kekal merekodkan jumlah suntikan dos pertama vaksin tertinggi dengan 25,271 individu, diikuti Pahang (15,521); Selangor (15,357) dan Johor seramai 13,746 orang.

“Kuala Lumpur seramai 13,681 individu; Sabah (13,474); Kelantan (13,149); Perak (12,952); Kedah (9,358); Terengganu (9,081); Pulau Pinang (6,487); dan Negeri Sembilan (5,981).

“Sementara di Melaka seramai 4,411 orang; Perlis (3,062); Putrajaya (2,573) dan Labuan seramai 2,259 individu telah divaksin,” katanya menerusi infografik yang dimuat naik di Twitternya, hari ini.

Pada 24 Februari lepas, PICK dilancarkan dengan Perdana Menteri Tan Sri Muhyiddin Yassin dan Dr Noor Hisham menjadi antara individu pertama menerima suntikan dos pertama vaksin COVID-19, jenis Pfizer-BioNTech. – Bernama


Mana data, statistik dakwa sekolah vernakular didiskriminasi?

Oleh Zuhayati Yazid

BANGI, 18 Rabiulakhir 1445H, Khamis – Desakan Jawatankuasa Perhubungan DAP Bagan supaya Menteri Pendidikan, Fadhlina Sidek menamatkan diskriminasi terhadap sekolah vernakular di negara ini, seperti diamalkan kerajaan terdahulu amat melampau.

Atas sebab itu, Naib Presiden BERJASA, Ir Ts Muhammad Lukman Al-Hakim Mohamad menuntut bukti daripada Jawatankuasa Perhubungan DAP Bagan atas dakwaan yang dibuat.

“Apa fakta, data dan statistik yang membuktikan sekolah vernakular didiskriminasi selama ini?

“Jangan menuduh tanpa usul periksa! Jangan bermain sentimen untuk misi jahat yang dirangka!,” katanya kepada Ismaweb.net, hari ini.

Terdahulu, mesyuarat agung tahunan (AGM) DAP Bahagian7 Bagan mencapai tiga resolusi antaranya menamatkan diskriminasi terhadap sekolah vernakular dari segi pembiayaan peruntukan pembangunan yang tidak adil tidak mengikut populasi pelajar.

Dalam resolusi sama, DAP Bagan turut mendesak Fadhlina yang juga Ahli Parlimen Nibong Tebal untuk menambah peruntukan pembiayaan pembangunan untuk semua sekolah di Pulau Pinang bagi menebus pengabaian yang dibuat kerajaan terdahulu.

“Pembiayaan pembangunan untuk sekolah vernakular tidak boleh kurang daripada pembiayaan yang dikurangkan oleh kerajaan Perikatan Nasional (PN) terdahulu dan sekurang-kurangnya mestilah sama dengan yang diberikan oleh kerajaan Barisan Nasional (BN) terdahulu pada 2018,” katanya.

Mengulas hal itu, Muhammad Lukman mempersoalkan adakah wakil DAP bahagian ini tidak membincangkan perkara tersebut dalam mesyuarat Kabinet sebelum ini.

Beliau juga menyifatkan resolusi yang dikemukakan sebagai pelik berikutan keluar daripada pimpinan parti DAP yang merupakan komponen kerajaan yang memerintah hari ini.

Lukman menjelaskan, semua pihak mengetahui sekolah-sekolah vernakular – (SJKC dan SJKT) merupakan sebahagian dari sekolah yang diurus di bawah Kementerian Pendidikan (KPM) berdasarkan Akta Pelajaran 1961, Laporan Pelajaran Rahman Talib, Laporan Pelajaran Razak 1956 dan Ordinan Pelajaran 1957.

“Semua dana, silibus, infrastuktur dan hal-hal pengurusan adalah mengikut hala tuju dan keputusan KPM.7 Jadi dari segi apa isu diskriminasi ini timbul,” soalnya.

Katanya, jika merujuk kepada isu Belanjawan 2024, ia tertakluk kepada kemampuan dan keutamaan kerajaan untuk memberikan belanja yang dirasakan cukup untuk KPM dan sekolah-sekolah di bawah kementerian itu.

“Pelik, sedangkan SJKC tersergam indah dan cantik, jadi inikah diskriminasi yang dimaksudkan,” katanya.

Berita berkaitan;
https://ismaweb.net/2023/11/01/dap-bagan-desak-fadhlina-tamatkan-diskriminasi-sekolah-vernakular/


Semua warga pendidik terima satu dos vaksin sebelum sekolah dibuka pada September

KUALA LUMPUR, 18 Zulhijjah 1442H, Rabu – Menteri Penyelaras Program Imunisasi COVID-19 Kebangsaan (PICK) memberi jaminan bahawa seluruh warga pendidikan akan menerima sekurang-kurangnya satu dos vaksin COVID-19, sebelum sesi persekolahan dibuka pada 1 September ini.

“Saya (Khairy Jamaluddin) dan Menteri Pendidikan (Datuk Dr Mohd Radzi Jidin) memberi jaminan, semua warga pendidikan akan diberi vaksinasi sebelum sekolah bermula,” katanya ketika menggulung sesi perbahasan mengenai Program Vaksinasi pada Mesyuarat Khas Dewan Rakyat, hari ini.

Pada masa sama, Khairy memaklumkan, sehingga 27 Julai lalu, seramai 303,682 guru atau 73.5 peratus, 45,197 anggota kumpulan pelaksana (67 peratus) dan 33,633 pekerja perkhidmatan sokongan kontrak (38 peratus) sudah menerima sekurang-kurangnya satu dos vaksin.

Sementara, seramai 80,717 guru (90 peratus) guru peperiksaan Tingkatan Lima dan Enam sudah divaksin.

“Bagi sekolah swasta, seramai 12,894 guru (66.8 peratus), 4,367 guru peperiksaan (58 peratus) dan 3,026 kakitangan sokongan (54 peratus) sudah menerima sekurang-kurangnya satu dos vaksin,” katanya.

Khairy turut mendedahkan bahawa terdapat sebilangan guru yang menolak vaksin.

Namun, beliau sudah meminta pihak pentadbir sekolah membuat capaian kepada golongan itu supaya jangkitan COVID-19 tidak berlaku selepas sekolah dibuka.


Bezakan di antara diampuni dosa dan beroleh pahala

BEZAKAN di antara diampuni dosa dan beroleh pahala

Yang pertama penyebab masuk syurga, yang kedua pula meningkatkan martabat dalam syurga.

Fokuslah pada pengampunan, di samping menambahkan kualiti dan kuantiti pada amalan.

Pengampunan boleh diperoleh dengan munajat yang penuh kesungguhan, penyesalan dan iktiraf bahawa diri dipenuhi dosa dan kekurangan.

Biasakan dan latih diri untuk menganggap diri kita sebagai debu yang tidak bernilai di hadapan Tuhan, bahawa tiada sekelumit kurniaan Tuhan yang layak kita peroleh melainkan semata-mata ihsan dan belas kasihan daripada-Nya, dan bahawa tiada sekelumit kesakitan atau kesulitan yang menimpa melainkan semuanya adalah disebabkan kecuaian dan kelalaian kita.

Waqfah (Hentian dan renungan) begitu, lebih bernilai daripada dunia dan seisinya, dan bahkan lebih besar daripada semua amalan yang diharapkan padanya pahala.

Atas sebab itu kita dapat fahami kenapa Rasulullah SAW mengajar Saidatina Aisyah RA berdoa ketika malam-malam Ramadan, khususnya Lailatul Qadr :

“Ya Allah, sesungguhnya Engkau Maha Pengampun, cintakan keampunan, maka ampunkanlah aku”

Benar, nilai keampunan tidak akan dapat dibayar dengan sejuta satu amalan yang diharapkan padanya pahala. Ini kerana keampunan itu disandarkan kepada zat-Nya, manakala pahala itu disandarkan kepada kurniaan-Nya.

Ambil peluang Ramadan ini untuk memutik kembali hubungan dengan Tuhan, di samping mengumpul ganjaran dan pahala di akhirat.

إذا صح منك الود فالكل هين
وكل الذي فوق التراب تراب

“Apabila telah sah cinta-Mu padaku, maka semua perkara menjadi ringan (tidak bernilai),
Dan kesemua yang berada di atas tanah itu, hanyalah tanah”

Moga Allah ampuni dan redhai kita semua.

Ustaz Ahmad Syamil Mohd Esa
Pengarah Sekretariat
Majlis Ulama ISMA (MUIS)


Tiada laporan doktor kontrak di Perak sertai mogok

IPOH, 13 Ramadan 1444H, Selasa – Tiada doktor kontrak di Perak menyertai mogok sebagai memprotes isu perjawatan mereka yang masih tergantung, setakat semalam, kata Pengerusi Jawatankuasa Sumber Manusia, Kesihatan dan Hal Ehwal Masyarakat India negeri A. Sivanesan.

Sivanesan berkata, beliau mendapat maklum balas daripada Pengarah Kesihatan Perak bahawa kesemua doktor datang bekerja seperti biasa semalam melainkan mereka yang mengambil cuti tahunan atau kecemasan.

“Sebab apa yang kita difahamkan, mereka (ada antara doktor) telah ambil cuti, mereka meminta untuk ambil cuti kecemasan, mereka ambil cuti tahunan tak datang kerja, tetapi tuan pengarah kata mereka (yang lain) semua datang kerja,” katanya kepada pemberita selepas menghadiri Majlis Berbuka Puasa bersama Persatuan Pengamal Media Perak (PPMP) di sini, malam tadi.

Beliau turut mengesahkan perkhidmatan hospital di seluruh negeri ini tidak tergendala dengan langkah kumpulan doktor kontrak tertentu yang dilaporkan mahu melancarkan mogok di seluruh negara selama tiga hari mulai semalam sebagai memprotes isu perjawatan mereka yang masih tergantung.

Justeru, Sivanesan memaklumkan beliau berpuas hati dengan doktor kontrak terutamanya di negeri ini melibatkan sejumlah 1,611 individu kerana kesemuanya komited dengan tanggungjawab masing-masing dan hadir bekerja.

Pada 29 Mac lepas, Perdana Menteri, Datuk Seri Anwar Ibrahim memberi jaminan kepada doktor kontrak bahawa 1,500 daripada mereka akan ditawarkan jawatan tetap pada tahun ini dan kerajaan memerlukan tiga tahun lagi untuk menyelesaikan masalah yang telah berlarutan sejak sekian lama itu.

Timbalan Perdana Menteri Datuk Seri Dr Ahmad Zahid Hamidi yang juga pengerusi jawatankuasa peringkat tertinggi bagi menyelesaikan isu itu pada 2 April pula berkata kerajaan akan memastikan situasi menang menang dicapai supaya tiada pihak berasa rugi atau tersingkir.

Sementara itu, Sivanesan berkata beliau telah berjumpa dengan Ketua Polis Perak Datuk Seri Mohd Yusri Hassan Basri semalam dan meminta kerjasama pihak polis untuk menyiasat dalang di sebalik penganjuran mogok berkenaan.

Dalam pada itu, menyentuh isu parkir di Hospital Raja Permaisuri Bainun (HRPB) di sini, Sivanesan berkata beliau telah meminta kerjasama pihak polis supaya tidak mengeluarkan saman terhadap pelawat hospital itu yang meletakkan kenderaan di luar.

Pada masa sama, beliau memohon kerjasama polis untuk memberi kelonggaran kepada mereka hingga 23 Mei iaitu selepas tamat kerja-kerja mengubah suai tempat letak kenderaan di situ.

Pada 16 Mac, Kerajaan Negeri Perak dilaporkan akan mengadakan perbincangan dengan pihak berkuasa berkaitan untuk memohon pertimbangan supaya tidak mengeluarkan saman kepada orang ramai yang meletakkan kenderaan di luar pekarangan HRPB buat sementara waktu.- Bernama


UM anjur seminar sempena ulang tahun ke-100 Parti Komunis China?

BANGI, 21 Zulkaedah 1442H, Jumaat – Insitut Pengajian China Universiti Malaya (UM) telah menganjurkan seminar akademik secara maya dengan tajuk ‘Pemerintahan China: Perspektif dari Negara-negara Asia Tenggara’ pada 23 Jun lalu.

Seminar itu diadakan sempena menyambut ulang tahun ke-100 Parti Komunis China.

Dalam majlis itu, Duta Besar China ke Malaysia, Ouyang telah berucap di hadapan kira-kira 200 hadirin yang terdiri daripada pegawai kerajaan, sarjana, wartawan serta wakil belia dari China dan Asia Tenggara.

Dalam ucapannya, duta itu berkata, kejayaan parti komunis tidak dapat dinafikan berikutan China ketika ini telah menjadi kuasa besar dunia.

“Sejak satu tahun terakhir ini China dan Malaysia telah bekerjasama memerangi wabak COVID- 19 dan juga projek-projek besar lain.

“China bersedia untuk mengukuhkan lagi hubungan dengan bertukar-tukar pandangan mengenai sistem politik China, pembangunan ekonomi, pengurusan sosial, antiwabak, pengurangan kemiskinan, peralatan berteknologi tinggi dan topik-topik lain.” katanya seperti dilapor Fokus.

Sementara itu, Dekan Fakulti Kesenian dan Sains Sosial UM, Danny Wong Tze Ken mengucapkan tahniah atas penganjuran seminar itu bagi pihak universiti berkenaan.

Dalam 40 tahun terakhir, Tze Ken berkata, China telah mencapai pencapaian pembangunan yang luar biasa dalam bidang ekonomi, masyarakat, sains dan teknologi, pendidikan, dan sebagainya.

“Ini menunjukkan kelebihan tadbir urus China adalah kemampuan untuk melaksanakan rancangan pembangunan sendiri dan mempromosikan pembangunan negara,” katanya.

Sebagai negara besar dengan populasi 1.4 bilion, China telah mengetuai pengendalian wabak domestik serta memberikan bantuan kepada negara jiran dan antarabangsa.

Pemerintah China sebelum ini mengumumkan sumbangan sebanyak 500,000 dos vaksin COVID-19 kepada Malaysia bagi mencapai matlamat ‘herd immunity’.

Semangat yang sama juga dicerminkan dalam kerjasama antarabangsa seperti ‘Belt and Road’ yang dimulakan oleh China.

Kini, UM menjalin kerjasama dengan lebih daripada 80 kolej dan universiti China bagi menjalinkan kerjasama akademik, penyelidikan bersama dan pertukaran pelajar.

UM merancang lebih banyak pertukaran dan kerjasama dengan universiti-universiti China untuk membantu pengembangan kerjasama strategik Malaysia-China.


Hapus sekolah vernakular jika mahkamah nanti putuskan tak sah di sisi Perlembagaan

Oleh Fazleen Safina

BANGI, 5 Muharram 1442H, Isnin – Sekolah vernakular – yang didakwa antara punca utama ketegangan kaum di negara ini – perlu dihapuskan sekiranya keputusan mahkamah kelak memutuskan ianya tidak sah di sisi Perlembagaan.

Felo Utama Institut Kajian Etnik (KITA), Universiti Kebangsaan Malaysia (UKM), Prof Datuk Dr Teo Kok Seong percaya orang Cina dan India mempunyai sentimen nasionalisme yang sangat menebal – termasuk dalam isu sekolah vernakular.

Maka, tidak mustahil berlaku ‘sesuatu’ sekiranya mahkamah memutuskan sekolah vernakular tidak sah di sisi Perlembagaan negara.

Bagaimanapun, beliau tidak mahu bermain dengan spekulasi dan memohon semua pihak bersabar menunggu keputusan akhir dari pihak mahkamah berhubung keabsahan sekolah berkenaan.

“Jadi, kalau ia tak sah, perlu ada tindakan untuk menghapuskan sekolah-sekolah vernakular.

“Kalau sah, mereka (sekolah vernakular) akan terus wujud dan di situ mereka akan lebih naik minyak.

“Tapi, apa-apa pun kita tunggu keputusan mahkamah, saya percaya keputusan baik akan dilakukan hakim bagi kepentingan negara,” katanya ketika dihubungi Ismaweb.net, hari ini.

Beliau berkata demikian mengulas tiga pertubuhan memfailkan permohonan untuk menjadi pencelah dalam saman yang difailkan Ikatan Guru-Guru Muslim Malaysia (iGuru) di Mahkamah Tinggi di Kota Bharu bagi mencabar kewujudan sekolah vernakular di negara ini.

Permohonan itu difailkan Majlis Bahasa Cina, Persatuan Bahasa Tamil dan Gabungan Persatuan Bekas Pelajar Sekolah Tamil, awal minggu lalu.

Peguam, T Gunaseelan berkata, dia akan memohon kes di Kota Bharu dipindahkan ke Kuala Lumpur untuk didengar bersama tindakan serupa yang difailkan di ibu negara, jika permohonan menjadi pencelah oleh anak guamnya berjaya.

Selain iGuru, ISMA antara gerakan Islam yang memfailkan writ saman berhubung keabsahan sekolah vernakular.

Presidennya, Haji Aminuddin Yahaya menegaskan, sudah tiba masanya mahkamah meletakkan satu titik pengakhiran terhadap sekolah vernakular yang sejak dahulu lagi mewujudkan polemik dalam memupuk perpaduan kaum di Malaysia.

Pada 16 November tahun lalu, Gabungan Pelajar Melayu Semenanjung (GPMS) dan Majlis Pembangunan Pendidikan Islam Malaysia (MAPPIM), juga memfailkan writ saman bagi mendapatkan pengisytiharan bahawa kewujudan sekolah-sekolah Jenis Kebangsaan Cina dan Tamil adalah bercanggah Perlembagaan Persekutuan.


Belanjawan 2021: Ahli Parlimen masih lagi main politik gila kuasa

BANGI, 8 Rabiulakhir 1442H, Selasa – Sebahagian Ahli Parlimen masih lagi bermain politik gila kuasa, seolah-olah tidak mempedulikan titah Yang di-Pertuan Agong.

Al-Sultan Abdullah Ri’ayatuddin Al-Mustafa Billah Shah berulang kali mengingatkan supaya berhenti politiking dan mahukan semua anggota Dewan Rakyat mengutamakan kepentingan rakyat dengan meluluskan belanjawan negara.

Malangnya, masih ada saki-baki pemimpin ‘gigih’ mahu menjatuhkan kerajaan sedia ada – malah ugutan demi ugutan dan tiada kompromi dalam bertolak-ansur untuk meluluskan Belanjawan 2021.

Presiden BERJASA, Datuk Dr Badhrulhisham Abdul Aziz mengakui kecewa dengan sebahagian Ahli Parlimen yang tidak memikirkan penderitaan rakyat dan keadaan semasa negara ketika ini.

Katanya, sebagai Ahli Parlimen mereka sepatutnya mempamerkan sikap, pemikiran serta akhlak sebagai pemimpin dalam memastikan Belanjawan 2021 dipersetujui dab dilaksanakan sebaik mungkin demi kemaslahatan rakyat.

“Di manakah kematangan Ahli-Ahli Parlimen dari kedua-dua belah pihak kerajaan dan pembangkang dalam bersama-sama duduk semeja untuk berbincang dan mencari penyelesaian terbaik?,” soalnya dalam kenyataan, hari ini.

Beliau berkata, tiada mana-mana pihak yang akan untung sekiranya berlaku pembubaran Parlimen atau pertukaran kerajaan sekarang, malah lebih memburukkan lagi keadaan.

“Kita bukan mengharapkan ‘blank cheque’ terhadap perkara-perkara yang disyorkan dalam belanjawan, tetapi perbincangan dalam semangat yang dititahkan oleh DYMM YDPA agar ianya dapat diluluskan dengan pindaan yang munasabah dan menguntungkan rakyat,” katanya.

Media sebelum ini melaporkan kemungkinan Belanjawan 2021 tidak diluluskan selepas Barisan Nasional (BN) dan pembangkang mengemukakan beberapa tuntutan sebagai sokongan bersyarat.

Antara tuntutannya ialah membenarkan pengeluaran simpanan sehingga RM10,000 daripada Akaun 1 Kumpulan Wang Simpanan Pekerja (KWSP) dan pelanjutan moratorium pinjaman institusi kewangan, selain mempertikaikan cadangan mengembalikan semula Jabatan Hal Ehwal Khas Jasa (JASA) dengan peruntukan besar.


Kadar jenayah di Negeri Sembilan turun

SEREMBAN, 4 Jamadilawal 1443H, Khamis – Kadar indeks jenayah di Negeri Sembilan mencatatkan penurunan sebanyak 23.3 peratus iaitu 1,698 kes dari Januari hingga November tahun ini berbanding 2,213 kes bagi tempoh sama tahun lepas.

Ketua Polis Negeri Sembilan, Datuk Mohamad Mat Yusop berkata, penurunan itu dipengaruhi pelaksanaan Perintah Kawalan Pergerakan (PKP) selain kawalan ketat pasukan keselamatan di seluruh negeri ini.

“Secara perbandingan bagi tahun ini dan tahun lepas, kes kecurian kenderaan menurun secara purata kira-kira 43 peratus daripada jumlah keseluruhan, selain indeks jenayah pecah rumah dan jenayah kekerasan juga mencatatkan penurunan 24 peratus dan 21 peratus.

“Kita masih memantau keadaan semasa selepas masyarakat kini bebas bergerak. Secara perbandingan ada sedikit kenaikan kes dalam tempoh sebulan lepas tetapi masih terkawal,” katanya.

Beliau berkata demikian kepada pemberita selepas melancarkan program Simulasi Go-To-Safety- Point (GTSP) kerjasama antara polis Kontinjen Negeri Sembilan dan stesen minyak Petron, yang turut dihadiri Timbalannya SAC Che Zakaria Othman dan Ketua Polis Daerah Seremban ACP Nanda Maarof di sini, hari ini.

Mengenai inisiatif GTSP, Mohamad berkata, ia usaha kerajaan di bawah Program Kerjasama Stategik Kementerian Dalam Negeri bersama 2,995 stesen minyak di seluruh negara dengan 178 daripadanya di Negeri Sembilan, dalam melaksanakan tanggungjawab sosial korporat kepada masyarakat.

Jelasnya, stesen minyak perlu dijadikan sebagai tempat ‘titik selamat’ kepada orang ramai yang ingin mendapatkan bantuan jika berlaku sebarang perkara tidak diingini seperti kecemasan, kemalangan atau menjadi mangsa jenayah.

“Pihak polis tidak sentiasa berada di setiap tempat pada satu-satu masa, jadi inilah peranan yang dimainkan setiap stesen minyak dengan kakitangan yang terlatih memberikan rawatan awal kepada mangsa sebelum pihak berkuasa tiba,” katanya.

Dalam perkembangan lain, Nanda berkata, polis sudah mengambil keterangan ibu dan bapa serta pengasuh berhubung kes kematian bayi perempuan berusia empat bulan yang ditemukan dalam keadaan lemah di rumah pengasuhnya sebelum meninggal dunia di Hospital Tuanku Ja’afar di sini dua hari lepas.

Beliau berkata, pihaknya juga akan mengambil keterangan doktor bagi membantu siasatan, namun setakat ini hasil bedah siasat ke atas bayi berkenaan tidak menunjukkan sebarang unsur jenayah yang membawa kepada kematian mangsa.

Difahamkan, bayi berkenaan ada menerima suntikan sehari sebelum kejadian dan dalam keadaan tidak sihat ketika diserahkan kepada pengasuh pada hari kejadian, katanya. – Bernama


Erdogan semak semula kenaikan gaji penjawat awam, pesara

ANKARA, 12 Jamadilakhir 1444H, Khamis – Presiden Turkiye, Recep Tayyip Erdogan menyemak semula kenaikan gaji bagi kakitangan awam dan pesara kepada 30 peratus berbanding 25 peratus sebelum ini.

Semakan berkenaan dibuat menjelang negara itu menuju pilihan raya pertengahan tahun ini.

Berucap ketika mesyuarat di Parlimen pemimpin utama parti AK itu berkata, pencen terendah bagi pesara di negara tersebut sebanyak 5,500 lira (RM1,291.20) bagi tahun ini.

Disember lalu, Institut Statistik Turki yang dikendalikan kerajaan melaporkan kadar inflasi tahunan negara tersebut sebanyak 64.27 peratus manakala inflasi bebas pula meletakkan angka pada 137.5 peratus.

Di negara tersebut, kenaikan gaji penjawat awam dan pesara ditentukan oleh kadar inflasi setiap enam bulan.

Semalam, Erdoğan mengumumkan kenaikan gaji sebanyak 25 peratus bagi kakitangan awam dan pesara.

Manakala, gaji minimum dinaikkan sebanyak 54.6 peratus kepada 8,506 lira (RM1996.91) bagi tahun ini. – Agensi


Proses peroleh sijil halal diteliti supaya lebih mudah

KUALA LUMPUR, 14 Zulkaedah 1441H, Isnin – Kerajaan akan meneliti semula proses permohonan sijil halal bagi industri makanan, agar prosedurnya dapat dipermudahkan, namun masih memenuhi piawaian halal yang ditetapkan.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, urusan berkaitan mendapatkan pensijilan halal untuk sesuatu produk makanan, seharusnya tidak membebankan pihak yang memohon.

“Kerajaan memang bercadang untuk meneliti hal berkaitan pensijilan halal secara menyeluruh, agar segala isu dihadapi pihak industri dalam mendapatkan sijil halal, tidak lagi menjadi masalah. Kita akan cuba memudahkan bukan menyukarkan lagi.

“Cuma proses berkenaan perlu lengkap dan disempurnakan mengikut syarat-syarat dan piawaian yang ditetapkan. Tambahan pula dalam situasi ketika ini yang dalam PKPP (Perintah Kawalan Pergerakan Pemulihan) dan normal baharu. Pastinya lebih perlu dimudahkan,” katanya selepas melancarkan ‘Virtual Halal School’ di Menara Arina-UNITI di sini, hari ini.

Zulkifli berkata demikian ketika diminta mengulas berkenaan pihak-pihak yang menggunakan sijil halal tidak sah pada produk makanan, sehingga mengelirukan pengguna khususnya umat Islam.

Zulkifli berkata, antara aspek yang akan dilihat misalnya berkaitan tempoh masa yang lebih pendek dan borang atau dokumen berkaitan permohonan sijil halal itu.

“Pada masa sama orang awam terutamanya umat Islam juga perlu sentiasa teliti, terhadap logo halal yang dipamerkan pada produk yang dibeli, serta memastikan logo digunakan adalah asli dan diiktiraf oleh pihak berwajib,” katanya.

Mengenai Virtual Halal School, yang merupakan inisiatif pembelajaran bagi menyebar luas input serta isu berkaitan aspek halal secara maya oleh Pusat Kecemerlangan Halal Kolej UNITI (UHAC) beliau berkata, usaha itu akan menyuburkan lagi industri halal di negara ini.

Buat permulaan Virtual Halal School menganjurkan ‘Virtual Halal Summer Camp’ (VHSC) 2020 bermula hari ini sehingga 31 Oktober dengan tema: Memahami Halal dalam Industri dan Kehidupan, melibatkan sesi pembelajaran interaktif dalam talian oleh 17 tenaga pakar.

Maklumat lanjut mengenai Virtual Halal School boleh didapati di laman Facebook rasminya; Virtual Halal School. – Bernama


Fokus kepada Bumiputera Sarawak dan Sabah bukan MCA

KEMENANGAN besar Gabungan Parti Sarawak (GPS) dalam PRN Sarawak malam tadi, sebelum itu, kejayaan besar Bumiputera dalam PRN Sabah, memberikan gambaran jelas bahawa Bumiputera di sana, mahu bersama kerajaan sedia ada, sama ada kerajaan negeri mahupun kerajaan pusat.

Ingatan saya atas semua kejayaan ini, terutama kepada Kerajaan Pusat, supaya perlu memberikan perhatian serius kepada Bumiputera Sarawak dan Sabah, bukan melayan MCA seperti anak emas.

Percayalah, MCA yang akan mengadakan AGM hari ini, tidak membawa apa-apa faedah kepada kerajaan sedia ada, melainkan menumpang tuah di atas kemenangan bertanding di kawasan majoriti Melayu.

MCA, sejak dahulu lagi, bukan deposit tetap kepada kerajaan. Terlalu menumpukan MCA, kerana mahu kelihatan berwarna, ibarat menyimpan biawak hidup. Saya harap ketika AGM MCA, pemimpin kita tidak menawarkan bulan dan bintang kepada mereka, demi untuk mendapat secebis undi, kerana itu hanya ilusi. Jangan harap undi ultra kiasu akan beralih.

Fokuslah kepada Bumiputera Sarawak dan Sabah. Gabungan keduanya dari segi saiz jauh lebih besar daripada Semenanjung Tanah Melayu. Pembangunan di sana perlu diberikan keutamaan.

Sejak dahulu GPS dan GRS tetap setia bersama kerajaan sedia ada. Justeru, jagalah Sarawak dan Sabah kerana mereka adalah benteng Bumiputera yang menjadi asas kepada keamanan dan kestabilan negara ini.

Kejayaan GPS dan GRS bermakna, kejayaan Kerajaan Pusat. Jika GPS menarik diri dan GRS menarik diri, bila-bila masa kerajaan sedia ada akan tumbang.

Sudah sampai masanya kita perlu berpolitik mengambil kira ketegasan Bumiputera Sarawak dan Sabah.

Pengajaran kemenangan PRN Sarawak malam ini, khas kepada UMNO, PAS dan kita semua.

UMNO, setelah lebih 64 tahun merdeka, masih tidak mahu mengakui bahawa MCA melalui sekolah vernakular adalah antara faktor yang menjatuhkannya dan satu bentuk ugutan politik yang direlakan.

PAS pula lain pendiriannya selepas dan sebelum bersama kerajaan, lebih tahun 64 tahun merdeka, tidak melihat aspek sekolah vernakular ini antara penghalang dakwah atas faktor jadi tembok interaksi sosial dan bahasa. Masih melihat dakwah itu adalah dalam bentuk individu ke individu bukannya dalam konteks pembudayaan.

Lebih malang lagi ada sebahagian daripada kita lebih 64 tahun merdeka, masih melihat kehakisan nilai adalah suatu yang mesti digadaikan untuk memenangi hati bukan Bumiputera.

Melayu sokong BN di mana sahaja. Malangnya, sebahagian besar orang Cina hanya sokong Cina sahaja. Beza sungguh, politik Bumiputera dengan politik Melayu.

Satu lagi, bila nak tukar ratib, sebut sahaja integrasi nasional, maka terbitkan Melayu, Cina, India. Bila lagi nak sebut Melayu, Iban, Kadazan, Dayak dan lain-lain.

Ingat, persaudaraan kandung tak akan dapat ditandingi persaudaraan buatan.

UMNO jangan sama sekali lupa, apabila senang, ramai yang nak bersama UMNO. Namun, bila susah, siapa yang UMNO harapkan, kalau bukan PAS, GPS dan parti Bumiputera juga. Itupun kekayaan negara jajaran Bumiputera puluhan tahun dilimpah di negeri bukan Bumiputera.

Satu lagi perkara, ini nampak macam kelakar, tetapi perlu difikirkan, sudah sampai masanya pimpinan UMNO, PAS dan parti lain Semenanjung, galakkan anak mereka kahwin dengan anak pimpinan di Sarawak dan Sabah.

Perkahwinan antara etnik Bumiputera perlu menjadi agenda. Kita mahu dengar, bila sebut integrasi nasional, ratibnya adalah Melayu, Iban, Kadazan, Dusun, Dayak dan lain-lain, baru diikuti Melayu, Cina, India.

Perkara ini nampak kelakar, tetapi amat penting demi kelangsungan benteng politik kebumiputeraan.

Politik keterlaluan terlalu kemarukkan undi ultra kiasu yang menang atas ehsan undi Melayu ibarat menghulur daging ke mulut buaya. Mereka tidak pernah setia. Bila susah mereka lari. Apakah kita tidak pernah belajar daripada kekalahan PRU14?

Prof Dr Ridhuan Tee Abdullah


Lagi rakyat Palestin terbunuh ditembak pengganas Israel

HEBRON, 19 Rejab 1444H, Jumaat – Tentera pengganas Israel menembak mati seorang lelaki Palestin berhampiran bandar Hebron, Tebing Barat yang diduduki, semalam.

Kementerian Kesihatan Palestin mengesahkan Sharif Hassan Rabah, 22, ditembak mati oleh tentera yang ditempatkan di pintu masuk ke kem pelarian Fawwar di selatan Hebron.

Tentera pengganas itu mendakwa, pihaknya menembak Rabah selepas dia mendekati pasukan itu dan kononnya cuba menikam salah seorang tentera.

Bagaimanapun tiada korban Israel dilaporkan.

Rabah adalah rakyat Palestin ke-43 yang terbunuh ditembak rejim Israel tahun ini – kadar hampir satu kematian setiap hari.

Tentera Israel telah dikritik oleh kumpulan hak asasi manusia kerana dasar ‘tembak untuk membunuh’ yang digunakan terhadap rakyat Palestin walaupun mangsa tidak menimbulkan bahaya.

Pembunuhan rakyat Palestin oleh tentera Israel jarang disiasat oleh pihak keselamatan itu.

Awal minggu ini, Hamza al-Ashkar, 17, ditembak di muka dan dibunuh oleh tentera Israel di Nablus.

Insiden itu berlaku sehari selepas lima rakyat Palestin terbunuh dalam serbuan tentera di Jericho.

Tahun lalu, tentera Israel membunuh sekurang-kurangnya 167 rakyat Palestin di Tebing Barat dan Baitulmaqdis Timur, angka kematian tertinggi di rantau itu sejak Intifadah Kedua. – Agensi


78.5 peratus populasi remaja lengkap vaksin

KUALA LUMPUR, 7 Rabiulakhir 1443H, Jumaat – Seramai 2,472,098 individu atau 78.5 peratus populasi remaja berusia 12 hingga 17 tahun di negara ini sudah menerima vaksin COVID-19 lengkap setakat 11.59 malam tadi, menurut data Kementerian Kesihatan (KKM) menerusi laman COVIDNOW.

Berdasarkan data itu juga, seramai 22,258,551 orang dewasa atau 95.1 peratus populasi dewasa lengkap divaksin, 1,031,946 atau 4.4 peratus masih tidak divaksin, manakala seramai 22,843,780 menerima sekurang-kurangnya satu dos vaksin.

Secara keseluruhan, seramai 24,730,649 atau 75.7 peratus populasi Malaysia sudah menerima vaksin COVID-19 yang lengkap.

Mengenai jumlah dos vaksin harian, sebanyak 143,662 dos diberikan melibatkan 42,888 penerima suntikan dos lengkap; 8,449 (dos pertama) dan 92,325 (dos penggalak).

Ia menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 50,946,620, manakala jumlah kumulatif dos penggalak kini sebanyak 825,497. – Bernama


Lagi rakyat Palestin dibunuh kejam pengganas Zionis

TEBING BARAT, 25 Muharam 1445H, Sabtu – Tentera pengganas Israel menembak mati seorang lagi rakyat Palestin ketika serbuan menyasarkan bandar Tulkarm di bahagian barat laut Tebing Barat yang diduduki.

Kejadian berlaku pada awal Jumaat ketika tentera mula menyasarkan Kem Pelarian Tulkarm di dalam bandar itu, lapor media Palestin.

Mangsa dikenali sebagai Mahmoud Jihad Jarrad, 23 tahun.

Mahmoud cedera di dada semasa serbuan sebelum dipindahkan ke hospital berdekatan dalam keadaan sangat kritikal. Di sana dia meninggal dunia akibat kecederaan parah.

Serbuan itu turut mencederakan empat lagi rakyat Palestin, seorang daripada mereka kritikal.

Menurut Persatuan Bulan Sabit Merah Palestin, tentera Israel menghalang ambulans daripada sampai ke lokasi untuk memindahkan mangsa yang cedera ke hospital.

Korban berlaku hanya beberapa jam selepas tentera rejim menembak mati seorang pemuda Palestin sebagai sebahagian daripada serangan berhampiran bandar Nablus, yang juga terletak di utara Tebing Barat.

Pada Khamis, tentera Israel menembak mati seorang lelaki Palestin semasa serbuan ke atas bandar Nablus, Tebing Barat yang diduduki.

Kementerian Kesihatan Palestin menamakan mangsa sebagai Amir Khalifa, 27 tahun berkata, dia ditembak di kepala selepas tentera Israel menyerbu perkampungan Zawata, barat Nablus.

Menurut abang mangsa, tentera Israel menembak Amir di luar kem pelarian al-Ain, tempat dia tinggal.

Rejim penjajah telah membunuh lebih 200 rakyat Palestin sejak awal tahun. – Agensi


Khayal dadah, mabuk, tiada lesen antara kesalahan pemandu bas pekerja

JOHOR BAHRU, 4 Rabiulakhir 1443H, Selasa  – Khayal dadah, mabuk dan tidak memiliki lesen memandu antara kesalahan yang sering direkodkan melibatkan pemandu bas pekerja di negeri ini, kata Ketua Polis Johor Datuk Ayob Khan Mydin Pitchay.

Beliau berkata terdapat juga pengusaha menggajikan pemandu warga asing, selain membawa penumpang melebihi kapasiti had permit atas alasan mahu mengurangkan kos dan mementingkan keuntungan.

“Terdapat satu kejadian pada 21 Oktober lepas, melibatkan sebuah bas pekerja dipandu secara melulu dan berbahaya di kawasan perindustrian Tebrau. Apabila kita dapat kesan pemandu itu, ujian urin dilakukan dan didapati dia positif dadah jenis methamphetamine.

“Susulan itu, dalam operasi kali ini, kita menjalankan ujian urin terhadap 20 pemandu bas pekerja dan dua daripadanya iaitu lelaki tempatan berumur 54 dan 34 tahun didapati positif dadah jenis methamphetamine dan ganja,” katanya kepada pemberita pada Operasi Bersepadu Jabatan Siasatan dan Penguatkuasaan Trafik Kontinjen Johor  hari ini.

Beliau berkata, dalam operasi itu, sebanyak 42 saman dikeluarkan termasuk membabitkan dua individu tidak mempunyai lesen memandu manakala 25 yang lain tiada lesen Kenderaan Perdagangan dan Lesen Vokasional

Dalam operasi yang sama, Jabatan Alam Sekitar turut mengeluarkan 26 saman, enam notis dan empat kompaun atas kesalahan berkaitan asap dan bunyi kenderaan.

Ayob Khan berkata, sejumlah 89 kes kemalangan jalan raya melibatkan bas pekerja direkodkan di Johor sejak Januari hingga bulan lepas, jika dibandingkan dengan 144 kes kemalangan jalan raya melibatkan bas pekerja pada tahun lepas.

Dalam perkembangan lain, beliau mengingatkan semua kontraktor penyelenggaraan jalan raya untuk memastikan setiap kon penghadang di jalan raya, turut diisi dengan pemberat seperti pasir atau air.

Peringatan itu susulan pihaknya telah menerima laporan pada 6 Okt lepas mengenai seorang penunggang motosikal mengalami cedera ringan dan hampir dirempuh sebuah lori selepas terjatuh akibat terlanggar kon yang bergerak di Jalan Kempas Lama-Seelong.

“Sehubungan itu, saya memberi peringatan kepada semua kontraktor terlibat dalam kerja penyelenggaraan jalan raya, pastikan kon yang diletak mesti berisi sama ada air atau pasir, agar kon itu tidak bergerak dan kekal statik,” katanya.

Beliau turut mengingatkan semua kontraktor untuk membuat pemakluman di Ibu Pejabat Polis Daerah bagi sebarang kerja penyelenggaraan jalan raya yang memerlukan kon bagi memastikan kejadian sama tidak berulang dan tindakan tegas akan dikenakan terhadap kontraktor yang cuai.

Pada 5 Oktober lalu, tular sebuah video berdurasi 34 saat di media sosial yang dirakam oleh pemandu kereta lain memaparkan penunggang motosikal berhenti selepas melanggar kon yang jatuh di tepi jalan yang sedang dalam penyelenggaraan. – Bernama


Undang-undang cegah arak di Malaysia belum cukup kuat: Shamrahayu

Oleh Ainul Illia Meor Suzurudin

BANGI, 3 Rejab 1443H, Sabtu – Undang-undang untuk mencegah arak di Malaysia masih belum mencukupi, demikian kata Pakar Perlembagaan, Prof Datuk Dr Shamrahayu Abd Aziz.

Menjelaskan kenyataan itu, beliau berkata, pertamanya, definisi arak itu sendiri tidak begitu tegas dinyatakan dalam undang-undang sivil.

Sedangkan, dalam hukum syariah jelas penjelasan mengenai arak.

“Kelemahan yang ada dalam undang-undang kita ini, definisi arak itu sendiri tidak dijelaskan dengan kukuh. Istilah arak yang diguna pakai di bawah Akta Kastam 1967 ialah ‘liquor yang memabukkan’. Seksyen 2(1) Akta Kastam 1967, takrif ‘liquor yang memabukkan’ termasuklah apa-apa alkohol, atau apa-apa cecair yang mengandungi lebih daripada dua peratus spirit pruf atau alkohol mutlak.

“Pada saya, definisi ini belum begitu lengkap. Itu masalah pertama,” katanya dalam Majlis Pelancaran Kempen Malaysia Sejahtera Tanpa Arak yang diadakan di Bangi, hari ini.

Kelemahan kedua, kata beliau, terdapat pada Seksyen 32 Akta Eksais 1976, yang membolehkan penjualan arak dengan lesen atau tanpa lesen.

“Contoh Seksyen 32 Akta Eksais 1976 ini juga memberikan pengecualian lesen jualan runcit bagi minuman ringan beralkohol seperti bir atau todi memandangkan ia bukanlah ditakrifkan sebagai liquor yang memabukkan.

“Maknanya bila ada pengecualian daripada lesen, jualan runcit ini tidak perlukan lesen. Seksyen 32 ini juga memberi kuasa kepada menteri kewangan untuk membenarkan sesiapa sahaja menjual apa-apa liquour yang memabukkan secara runcit.

“Jadi undang-undang itu tidak lengkap. Pengecualian itu telah memudahkan penjualan secara runcit,” katanya lagi.

Mengulas lanjut, Prof Shamrahayu berkata, kelemahan ketiga yang paling menjadi masalah dalam undang-undang adalah pelaksanaan.

“Contoh dari segi larangan penjualan arak kepada mereka yang 21 tahun ke bawah. Saya mungkin tidak up to date pada pelaksanaan hukuman ini.

“Tetapi saya tidak pernah dengar penguatkuasaan itu. Dia sangat lemah. Dengan mata kepala kita sendiri kita boleh tengok, kalau ke kedai ada remaja yang membelinya,” katanya.

Justeru, melihat kepada kelemahan itu, Prof Shamrahayu berkata, apa yang boleh diusulkan adalah menyepadukan pelaksanaan undang-undang syariah, dengan undang undang di peringkat Persekutuan.

“Contoh orang Islam minum arak kemudian memandu kereta. Ia akan menjadi kesalahan memandu kereta secara di bawah pengaruh alkohol, bukan kesalahan minum arak.

“Jadi pelaksanaan secara bersepadu undang-undang syariah dan undang undang pengangkutan jalan perlu lebih ketat. Dari segi pelaksanaan itu beberapa dimensi lagi perlu ditambah baik. Dari segi konten, substantif dan penguatkuasaan masih kurang,” katanya.


Operasi LRT Bukit Jalil dilanjutkan hingga 2 pagi

KUALA LUMPUR, 6 Rejab 1444H, Sabtu – Waktu perkhidmatan di Stesen Transit Aliran Ringan (LRT) Bukit Jalil akan dilanjutkan hingga pukul 2 pagi ini bagi menyokong keperluan pengguna menghadiri beberapa acara di sekitar Kompleks Sukan Negara di sini.

Prasarana Malaysia Berhad (Prasarana) dalam satu kenyataan, hari ini memaklumkan kesemua perkhidmatan stesen lain akan turut dilanjutkan bagi membolehkan penumpang menuju ke destinasi akhir, manakala operasi bas Rapid KL bagi 20 laluan yang terpilih akan dilanjutkan hingga pukul 2.30 pagi.

Menurut kenyataan itu, susulan gangguan perkhidmatan LRT Laluan Ampang di antara Stesen LRT Masjid Jamek dan Stesen LRT Bandaraya, penumpang dinasihatkan untuk menggunakan laluan alternatif yang disediakan untuk ke Stesen LRT Bukit Jalil.

“Bagi mengelakkan kesesakan, penumpang dinasihatkan agar terus membeli token perjalanan pulang sebaik sahaja tiba di Bukit Jalil, ataupun menggunakan kad Touch ‘n Go dan memastikan baki kad mencukupi.

“Penumpang juga dinasihatkan mematuhi peraturan ketika menggunakan perkhidmatan rel dan bas, termasuk sentiasa memakai pelitup muka,” menurut kenyataan itu.

Berikut ialah 20 laluan bas Rapid KL yang dilanjutkan operasi hingga 2.30 pagi:


Hampir satu pertiga penduduk India ‘tolak’ vaksin COVID-19

NEW DELHI, 6 Jamadilakhir 1442H, Selasa – Hampir satu pertiga penduduk India tidak hadir untuk menerima suntikan vaksin COVID-19 yang mula diedarkan sejak Sabtu lalu.

Hanya 381,305 penduduk telah menerima suntikan vaksin dalam tempoh tiga hari pertama sejak program vaskinisasi dimulakan .

Justeru, kerajaan India akan menggandakan usaha bagi membina kepercayaan rakyatnya terhadap vaksin bagi membendung penularan COVID-19.

Pihak berkuasa kesihatan mengesahkan, hanya 53 peratus penduduk hadir untuk menerima suntikan di New Delhi.

“Program ini baru diperkenalkan beberapa hari lalu dan kami faham, ramai yang masih ingin melihat bagaimana prosedur ini dijalankan dan menunggu perkembangan vaksin lain.

“Kami juga berusaha untuk menangani maklumat tidak tepat mengenai program ini bagi meningkatkan keyakinan orang ramai,” kata salah seorang pasukan petugas Coronavirus di bandar raya itu, Suneela Garg.

Kerajaan India berharap dapat memvaksin kira-kira 300 juta daripada 1.3 bilion penduduknya menjelang Julai depan.

Menurut laporan akhbar lain, hanya 16 peratus penduduk di negeri Tamil Nadu yang hadir untuk menerima suntikan.

Seorang doktor berkata, hanya 29 orang daripada 100 penduduk di daerah Rohtak, dekat Haryana, yang sepatutnya hadir menerima vaksin berkenaan telah hadir.

“Ramai penduduk yang masih takut, jadi kita tidak boleh memaksa mereka untuk menerima suntikan ini kerana ia bersifat sukarela,” katanya.

Sementara itu, Menteri Kesihatan, Harsh Vardhan turut menukar ‘tajuk’ profil di laman Twitternya dengan catatan “Vaksin Berkesan”.

“Sejak awal lagi kita telah memaklumkan masyarakat supaya tidak bimbang terutama apabila banyak maklumat tidak tepat mengenai vaksin dikongsikan,” katanya.

Selain itu, kerajaan turut memaklumkan, seramai 580 individu dilapor mengalami gejala membimbangkan dalam tempoh tiga hari pertama program vaksinasi itu dijalankan. -Agensi


Peniaga makanan boleh naikkan harga asalkan tidak mencatut – Rosol Wahid

Beliau berkata, terdapat keluhan dan rungutan daripada para peniaga yang mengatakan barang makanan yang dijual mereka terpaksa dinaikkan harga, kerana barang mentah yang mereka terima hari ini sudah terlalu tinggi.

“Mereka (peniaga) boleh menaikkan harga, tetapi keuntungan yang dapat tidak boleh terlalu tinggi. Peniaga memang mahu untung tapi janganlah melampaui keuntungan yang sebenarnya.

“Kita lakukan sesi libat urus dan di kementerian kita menjaga dari sudut perdagangan dan pengguna.

“Kita mahu peniaga berniaga dengan beretika dan pengguna tidak teraniaya,” katanya kepada pemberita, hari ini.

Rosol berkata demikian selepas meninjau pelaksanaan dan pematuhan Skim Harga Maksimum Keluarga Malaysia (SHMKM) di Pasar Komuniti Stutong yang telah bermula sejak 7 Disember lalu sehingga 4 Februari depan.

Turut hadir Pengarah Penguat Kuasa KPDNHEP Azman Adam dan Datuk Bandar Majlis Bandaraya Kuching Selatan Datuk Wee Hong Seng.

Sementara itu, bagi menyelesaikan masalah kenaikan harga ayam yang dijangka timbul selepas SHMKM tamat, Rosol berkata KPDNHEP dan Kementerian Pertanian dan Industri Makanan (MAFI), telah mengeluarkan lebih daripada 20 Permit Kelulusan (AP) untuk mengimbangkan harga dalam pasaran.

Mengenai SHMKM, Rosol berkata, kerajaan akan menilai semula kedudukan harga barang dan inflasi berdasarkan input dari Jabatan Statistik Malaysia (DOSM), Kementerian Kewangan dan MAFI, sebelum memutuskan sama ada untuk melanjutkan skim itu atau sebaliknya. – Bernama


COVID-19: PKRC ZWT sedia terima pesakit luar Lembah Klang

SERDANG, 28 Rejab 1443H, Rabu – Pusat Kuarantin dan Rawatan COVID-19 Berisiko Rendah Zon Wilayah Tengah (PKRC ZWT) bersedia menerima pesakit luar Lembah Klang sekiranya keadaan memerlukan.

Timbalan Komander Unified Command Center, Dr Ridzuan Mohd Isa berkata, Kementerian Kesihatan (KKM) mengarahkan PKRC ZWT untuk berada dalam keadaan bersedia sekiranya jumlah pesakit di luar Lembah Klang meningkat.

Bagaimanapun, katanya, sehingga kini PKRC ZWT hanya menumpukan kepada pesakit dari Selangor, Kuala Lumpur dan Putrajaya.

“KKM akan buat keputusan namun kami bersedia untuk kes luar Lembah Klang yang bersifat kluster. Jika diarah untuk terima pesakit luar Lembah Klang kami akan terima bergantung kepada kapasiti katil sedia ada.

“Tumpuan kini diberikan untuk pesakit dari Lembah Klang terlebih dulu,” katanya seperti dipetik portal tempatan, hari ini.

Setakat semalam, hanya 90 pesakit yang sedang menerima rawatan di pusat kuarantin berkenaan.

PKRC ZWT mampu menampung 850 katil dalam satu masa dan dibahagikan kepada beberapa bahagian mengikut kategori pesakit.

Pusat kuarantin itu dibuka semula Jumaat lalu sebagai persediaan peningkatan kes mendadak, khususnya di Lembah Klang akibat varian Omicron.


Raikan kepelbagaian bukan makna korbankan jati diri

BANGI, 21 Jamadilakhir 1443H, Isnin – Meskipun negara sudah merdeka lebih 64 tahun, namun rakyat masih terkial-kial dalam mencari jati diri dan identiti.

Pun begitu perlu diingatkan, meraikan kepelbagaian bukan bermakna mengorbankan jati diri, identiti dan maruah negara, tegas pemerhati politik, Prof Dr Mohd Ridhuan Tee Abdullah.

Tegasnya, jati diri dan identiti tetap terpelihara tanpa kompromi.

“Jika tidak, negara ini akan hilang jati diri dan identiti, menjadi caca marba. Tidak mustahil, sudah pun berlaku, menjadi lebih barat daripada daripada barat, atau terlebih Cina.

“Cukuplah replika di Suria KLCC yang telah mengundang pelbagai kontroversi, sehingga Suria KLCC terpaksa mengubahnya kembali,” katanya menulis di Kolumnis Ismaweb.net hari ini.

Dalam hal ini, Prof Ridhuan Tee merasa hairan mengapa rakyat masih lagi belum dapat keluar daripada kemelut dalam usaha memajukan negara.

Beliau tidak menolak kemungkinan antara penghalang terbesar dalam mengejar kemajuan adalah sikap sendiri begitu juga gejala rasuah yang semakin membarah.

Selain itu, negara juga ketandusan pemimpin yang mempunyai jati diri dan beridentiti yang mampu membawa rakyatnya untuk sehati sejiwa, sehidup semati membangun agama, bangsa dan negara tercinta, katanya.

“Yang ada, adalah perpecahan yang semakin ketara, dengan watak-watak sikitol dan mandaliar yang semakin menghancurkan,” katanya.

BACA LANJUT ULASAN PROF DR MOHD RIDHUAN TEE ABDULLAH DI RUANGAN KOLUMNIS ISMAWEB.NET


Russia tempatkan semula 20 peratus tentera di Ukraine

KYIV, 28 Syaaban 1443H, Khamis – Russia menempatkan semula kira-kira 20 peratus pasukan tentera di sekitar Ukraine dan memberi amaran bahawa Moscow dijangka memberikan bekalan penempatan semula.

Pasukan tentera Russia telah mengebom pedalaman Kyiv dan bandar Chervihiv, utara Ukraine semalam, sehari selepas mengaku mahu mengurangkan operasi ketenteraan di kedua-dua bandar berkenaan.

Tindakan itu dilakukan selepas lima minggu melakukan pencerobohan, yang mana Russia dilihat gagal menawan bandar besar di negara itu.

Pegawai Hak Asasi Manusia Pertubuhan Bangsa Bangsa Bersatu (PBB) berkata, Russia turut membedil 50 kawasan termasuk hospital, sekolah dan kawasan perumahan di sekitar Ukraine dalam tindakan yang dianggap sebagai jenayah perang.

Sementara itu, pegawai Ukraine menafikan kenyataan Russia untuk menghentikan operasi berhampiran Kyiv dan bandar Chernihiv, selain menyifatkan dakwaan berkenaan sebagai cubaan meningkatkan rasa percaya terhadap rundingan damai.

“Itu adalah tidak benar. Sepanjang malam kami mendengar bunyi siren, serangan roket dan letupan besar berhampiran timur dan utara Kyiv.

“Berlaku pertempuran yang sengit di sana. Ada yang sudah meninggal dunia dan masih ada yang terbunuh,” menurut Datuk Bandar Kyiv, Vitali Klitschko.

Ukraine dan pemimpin negara Barat memberi amaran bahawa langkah perdamaian Moscow di Istanbul, Turki adalah helah untuk menyusun semua kekuatan tentera yang gagal menawan Kyiv.

Sementara itu, jurucakap Pentagon, John Kirby berkata, sebahagian pasukan tentera Russia kemungkinan telah bergerak ke Belarus.

“Mereka telah meninggalkan Kyiv dan menuju ke arah utara,” katanya. – Agensi


Kes 1MDB: Saksi demam, perbicaraan ditangguh hingga pukul 2.30 petang

KUALA LUMPUR, 3 Jamadilakhir 1443H, Khamis – Hakim yang mendengar perbicaraan kes Datuk Seri Najib Tun Razak yang membabitkan dana 1Malaysia Development Berhad (1MDB) hari ini mengarahkan pasukan pendakwaan mengemukakan seorang saksi untuk memberi keterangan pada sebelah petang, selepas mahkamah diberitahu bahawa saksi pendakwaan ke-12 yang sepatutnya meneruskan sesi pemeriksaan balas hari ini demam.

Hakim Datuk Collin Lawrence Sequerah mengeluarkan arahan itu selepas Timbalan Pendakwa Raya Ahmad Akram Gharib memberitahu bahawa bekas Ketua Pegawai Kewangan 1MDB Azmi Tahir, 49, telah menghantar pesanan kepadanya pada pukul 8.30 pagi ini untuk memaklumkan bahawa beliau tidak dapat memberi keterangan hari ini kerana mendapat cuti sakit.

Ahmad Akram berkata beliau kemudiannya meminta saksi berkenaan untuk datang dan menjelaskan sendiri mengenai perkara itu kepada mahkamah.

“Yang Arif, beliau ada datang ke mahkamah, tapi matanya merah dan suhu badannya panas,” katanya.

Hakim Sequerah: “Saksi demam?”

Ahmad Akram: “Ya, tapi bukan COVID-19, namun dia nampak lemah,”

“Yang Arif, saya cuba hubungi saksi yang lain seperti Datuk Johan Idris, Datuk Wan Ahmad Shihab Wan Ismail, Tan Sri Ismee Ismail, Lim Poh Seng serta Goh Gaik Kim bagi menggantikan Azmi untuk memberi keterangan.

“Johan kini berada London, Wan Ahmad Shihab menghadapi masalah diarea sejak tiga hari lepas, Ismee sedang menjalani kuarantin kendiri kerana baru pulang dari mengerjakan umrah, Lim akan menerima dos penggalak vaksin hari ini, manakala Goh terpaksa menghadiri dua mesyuarat syarikat. Saya cuba minta dia batalkan mesyuaratnya, namun katanya mesyuarat itu penting,” kata Ahmad Akram.

Hakim Sequerah yang menyuarakan penghargaan terhadap usaha pihak pendakwaan bagi mendapatkan saksi berkenaan untuk hadir hari ini di saat-saat akhir, bagaimanapun meminta pihak pendakwaan cuba mendapatkan sekurang-kurangnya seorang daripada 50 saksi pendakwaan untuk hadir beri keterangan hari ini.

“Perbicaraan akan ditangguhkan sehingga pukul 2.30 petang, dan cuba sedaya upaya untuk dapatkan seorang saksi hadir hari ini. Ada 50 saksi dalam senarai. Perbicaraan akan bersambung pada pukul 2.30 petang,” katanya.

Ahli Parlimen Pekan itu menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama. – Bernama


67.61 peratus guru sudah terima sekurangnya satu dos vaksin

BANGI, 13 Zulhijjah 1442H, Jumaat – Sejumlah 67.61 peratus guru telah menerima sekurang-kurangnya satu dos vaksin COVID-19, kata Menteri Kanan Pendidikan, Datuk Dr Radzi Jidin.

Bagi guru kelas peperiksaan khususnya, beliau berkata, seramai 85.17 peratus daripada kumpulan guru berkenaan telah menerima sekurang-kurangnya satu dos vaksin.

Malah katanya, usaha sedang dipergiat bagi meningkatkan kadar vaksinasi dalam kalangan kakitangan sekolah, yang ketika ini sejumlah 54.52 peratus telah menerima sekurang-kurangnya satu dos vaksin.

“Syabas dan terima kasih diucapkan kepada seluruh tenaga kerja semua yang terlibat dalam Program Imunisasi COVID-19 Kebangsaan (PICK).

“KPM (Kementerian Pendidikan) akan terus bekerjasama rapat dengan CITF untuk mempercepatkan pemberian vaksin kepada guru dan kakitangan sokongan sekolah,” katanya dalam kenyataan, hari ini.

Pada masa sama, Radzi turut mengucapkan tahniah kepada PICK kerana mencatatkan jumlah pemberian vaksin tertinggi iaitu 502,050 dos pada 22 Julai.

“Satu kejayaan yang amat membanggakan bagi negara. Kini, Malaysia adalah antara negara yang mencatatkan kadar vaksinasi harian tertinggi di dunia.

“Walaupun pada awalnya, kadar vaksinasi agak perlahan kerana kekangan bekalan vaksin, namun kejayaan ini membuktikan manifestasi usaha gigih kerajaan bersama seluruh rakyat untuk mencapai imuniti kelompok,” katanya.


Vaksin COVID-19: Hampir 3 juta sudah daftar di MySejahtera

KUALA LUMPUR, 23 Rejab 1442H, Ahad – Seramai 2,990,577 individu telah mendaftar untuk menerima suntikan vaksin COVID-19 menerusi aplikasi MySejahtera setakat pukul 8.00 pagi ini.

Ketua Pengarah Kesihatan, Tan Sri Dr Noor Hisham Abdulllah menerusi infografik di Twitter rasmi beliau pagi ini memaklumkan, sejak pendaftaran vaksin COVID-19 di bawah Program Imunisasi COVID-19 Kebangsaan dibuka pada 24 Februari lepas, Selangor mencatatkan pendaftaran tertinggi seramai 991,181.

Ia diikuti dengan Johor 335,537 individu, Kuala Lumpur (292,983) dan Sarawak 240,630.

Sementara itu, Dr Noor Hisham turut memaklumkan seramai 127,608 telah menerima dos pertama vaksin COVID-19 di seluruh negara, setakat 6 Mac.

Memperincikan pecahan jumlah penerima vaksin dos pertama tertinggi mengikut negeri, Sarawak mencatatkan 18,034 penerima, diikuti Pahang (13,830), Selangor (11,982) dan Kuala Lumpur seramai 11,266.

Pendaftaran melalui aplikasi MySejahtera merupakan antara lima kaedah pendaftaran yang disediakan kerajaan untuk orang ramai mendapatkan suntikan vaksin COVID-19 dalam negara.

Selain aplikasi MySejahtera, satu lagi kaedah secara dalam talian ialah melalui laman sesawang khas www.vaksincovid.gov.my manakala bagi pendaftaran secara manual, orang ramai boleh mendaftar dengan menghubungi talian hotline (akan dimaklumkan kemudian), hadir di fasiliti klinik kesihatan awam dan swasta atau menerusi program bantuan bagi penduduk di kawasan luar bandar dan pedalaman. – Bernama


Tiada isu beli ahli dalam GRS

KOTA KINABALU, 21 Jamadilawal 1442H, Selasa – Tiada masalah perebutan atau pembelian ahli dalam parti-parti yang membentuk Gabungan Rakyat Sabah (GRS), kata Pengerusi Badan Perhubungan UMNO Sabah Datuk Seri Bung Moktar Radin.

Beliau berkata perkara itu tidak timbul kerana negara mengamalkan demokrasi politik.

“Terpulang kepada rakyat untuk pilih parti mana yang mereka mahu, dan tiada isu perebutan atau membeli ahli, bukan senang mahu beli ahli (kerana) mereka tahu mana parti yang mereka mahu pilih.

“Saya minta semua pihak dalam GRS memberi fokus dalam usaha membantu rakyat, ini masa kita membantu rakyat dan jangan lagi kita berlaga-laga pasal keahlian, jangan buang masa untuk fikir masalah yang tidak memberi keuntungan,” katanya kepada pemberita selepas Majlis Amanat dan Anugerah Perkhidmatan Cemerlang (APC) JKR Sabah di sini, hari ini.

Beliau berkata demikian apabila diminta mengulas mengenai isu ‘pembelian ahli’ parti yang dilaporkan menjadi pertikaian antara beberapa pemimpin UMNO dan Parti Pribumi Bersatu Malaysia (Bersatu) baru-baru ini.

GRS merangkumi persepakatan Barisan Nasional (BN), Perikatan Nasional (PN) dan Parti Bersatu Sabah (PBS), membentuk kerajaan negeri Sabah selepas pilihan raya negeri ke-16 September lepas. – Bernama


AS hentikan bantuan makanan kepada 42 juta rakyatnya

WASHINGTON, 9 Syaaban 1444H, Khamis – Presiden Amerika Syarikat (AS), Joe Biden menamatkan program yang menyediakan makanan tambahan untuk lebih 40 juta rakyat paling miskin di negara itu.

Warga emas, orang kurang upaya, pelajar, kanak-kanak miskin dan orang miskin yang bekerja kini terpaksa mencari hampir AS$100 lebih setiap bulan untuk perbelanjaan makanan.

Dengan sekatan ke atas Russia yang masih  secara besar-besaran di seluruh Barat, harga barangan runcit telah meningkat lebih daripada 11 peratus sepanjang tahun lepas.

Perkembangan ‘food stamp’ sebelum ini popular dan berjaya membawa kepada pengurangan serta merta 10 peratus kadar kemiskinan keseluruhan dan penurunan 14 peratus kemiskinan kanak-kanak.

Dilaporkan, tanpa penglibatan kerajaan, rakyat hanya boleh meminta bantuan daripada badan amal.

Tahun lalu, Demokrat yang memerintah mengundi untuk menamatkan perluasan Medicaid akibat pandemik, program persekutuan yang menyediakan penjagaan kesihatan yang minimum untuk golongan miskin.

Pada akhir bulan ini, sekurang-kurangnya 15 juta orang juga akan kehilangan insurans kesihatan mereka.

Penyokong antikelaparan memberi amaran, pengurangan bantuan yang mendadak boleh membantutkan kemajuan pentadbiran Biden untuk menamatkan krisis kelaparan menjelang 2030. – Agensi


PAS disaran tinggalkan Bersatu jika mahu bersama UMNO

BANGI, 29 Safar 1444H, Isnin – PAS dan Parti Pribumi Bersatu Malaysia (Bersatu) disaran kekal dalam Perikatan Nasional (PN) tanpa bekerjasama dengan sesiapa dalam Pilihan Raya Umum ke-15 (PRU15), sekiranya hanya mahu mendengar cadangan sendiri yang menguntungkan diri tanpa menerima kehendak UMNO.

Ahli Majlis Tertinggi UMNO, Isham Jalil berkata, dengan ini menang atau kalah mereka bersama tanpa menipu atau memuslihat orang lain untuk kepentingan diri sendiri.

“PAS tidak boleh harapkan dana dari Tan Sri Muhyiddin Yassin dan pada masa yang sama minta kerusi dari UMNO untuk makan keliling dan kira untung sahaja.

“Itu bukanlah strategi dalam adat persahabatan yang ikhlas, namun adalah strategi pengambil kesempatan orang-orang yang tidak boleh dipercayai.

“Sesuatu parti tidak boleh kira untung sahaja walaupun orang lain rugi dan ditipu atas alasan kononnya untuk penyatuan ummah,” katanya dalam kenyataan hari ini.

Beliau berkata demikian mengulas kenyataan Mursyidul Am PAS, Datuk Hashim Jasin yang meminta Muhyiddin lebih cermat mengeluarkan kenyataan mengenai musuh bersama PN.

Menurutnya, Pengerusi Bersatu itu harus mengutamakan kepentingan ummah dan bekerjasama dengan UMNO pada pilihan raya umum akan datang.

Dalam pada itu, Isham turut mengulangi gesaan supaya PAS meninggalkan Bersatu, jika mahu bersama UMNO.

“Sebab jika UMNO terima PAS dan PAS masih ingin pikul pengkhianat Bersatu tersebut, kita semua akan terkena getah dan akan bersama-sama pula dihukum rakyat dalam pilihan raya kelak sebab rakyat tolak pelompat parti dan penipu manifesto iaitu Bersatu ini.

“Ini bukanlah sesuatu tindakan yang bijak buat UMNO dan Barisan Nasional,” katanya.

Selain itu, beliau berkata, jika Bersatu ikhlas ingin menyatukan orang Melayu, parti pimpinan Muhyiddin itu perlu dibubarkan dan semua pemimpin serta ahli kembali ke pangkuan UMNO terlebih dahulu.

Ini kerana katanya, untuk menyatupadukan orang Melayu, tidak boleh ada banyak parti Melayu terutama parti-parti serpihan seperti Bersatu dan Pejuang.

“Cukuplah ada dua parti besar Melayu iaitu UMNO dan PAS. Jika ada banyak parti serpihan Melayu, orang-orang Melayu akan lebih bertelingkah dan berpecah belah,” katanya.


10 terbunuh di kem Palestin di Lubnan

BEIRUT, 26 Safar 1445H, Selasa – Sekurang-kurangnya 10 terbunuh manakala puluhan lagi cedera dalam keganasan baharu antara kumpulan yang bertelagah di kem pelarian Palestin, di selatan Lubnan.

Kem Ain el-Hilweh digegarkan oleh pertempuran puak sejak akhir Julai antara gerakan arus perdana Palestin Fatah dan pejuang Islam.

Menurut dua sumber Palestin di kem itu, pertempuran diteruskan pada hujung minggu selepas gencatan senjata selama sebulan dan sejak itu sekurang-kurangnya 10 orang terbunuh.

Kira-kira enam daripada mereka adalah pejuang daripada Fatah dan dua lagi adalah pejuang Islam. Dua mangsa lagi adalah orang awam, kata sumber.

Seorang terbunuh pada Sabtu lepas apabila peluru sesat daripada pertempuran itu ke sebuah bandar berhampiran kem, kata sumber keselamatan Lubnan.

Menurut kenyataan tentera, lima askar tentera Lubnan turut cedera, seorang daripada mereka kritikal apabila tembakan mengenai dua kedudukan mereka di pinggir kem pada Ahad.

Agensi Bantuan dan Kerja Pertubuhan Bangsa-Bangsa Bersatu untuk Pelarian Palestin (UNRWA) berkata, Ain el-Hilweh adalah yang terbesar daripada 12 kem pelarian Palestin di Lubnan, menempatkan kira-kira 80,000 sehingga 250,000 rakyat Palestin di seluruh negara.

Kem-kem itu bermula tujuh dekad sejak penubuhan negara haram Israel pada tahun 1948.

Keganasan ini telah menimbulkan kebimbangan baharu bahawa pertempuran boleh merebak ke bandar bersebelahan Sidon.

Penduduk khuatir senario yang sama berlaku di kem Palestin utara Naher al-Bared, yang mana tentera Lubnan melancarkan serangan selama 15 minggu untuk mengusir kumpulan Islam pada 2007.

Seorang pegawai kanan Fatah akan mendarat di Lubnan pada Isnin dan pemangku ketua agensi perisikan keselamatan am yang berkuasa di Lubnan akan mengadakan mesyuarat tergempar mengenai isu itu.

UNRWA berkata, kumpulan bersenjata telah mengambil alih lapan sekolah mereka, memaksa agensi itu mencari alternatif untuk menjadi tuan rumah kepada pelajar ketika permulaan tahun persekolahan semakin hampir. – Agensi


Antara Fetih 1453 (2012) dan Mat Kilau (2022)

FILEM Mat Kilau bakal ditayang 3 hari lagi di panggung terpilih seluruh Malaysia. Selepas tayangan perdananya pada 16 Jun lepas, agaknya apa komen penonton awal? Best ke tak best? Berapa bintang nak bagi?

Saya penggemar filem sejarah Turki, kerana ia juga sejarah umat saya. Saya rasa filem Turki adalah ‘bahan pembanding’ terbaik dalam mengulas filem Mat Kilau, kerana terdapat persamaaan genre dan tema.

Secara ringkasnya, videography Mat Kilau dan Fetih 1453 adalah setanding. Props Fetih 1453 lebih mantap, sebab ada meriam Dardanelles, tapi CGI shot yang semacam kartun (tak real) mengurangkan kualiti video. Mat Kilau memaparkan visual sebenar tanpa CGI, cuma tiada props super macam Dardanelles.

Saya berani kata, kemampuan filem menaikkan rasa cinta kepada agama dan bangsa juga setanding. Jika rakyat Turki berasa ‘energised’ dengan Fetih 1453, Mat Kilau akan meniup rasa bangga dan patriotisme dalam diri penonton Malaysia. Banyak mutiara kata dalam skrip dialog Mat Kilau yang boleh ditulis kembali dengan tinta emas dan diabadikan di dinding rumah.

Dari sudut jalan cerita, kedua filem ini ada kelainan tersendiri. Fetih 1453 memaparkan kisah lengkap bagaimana Turki menakluk Constantinople, termasuklah pembikinan meriam, kapal perang menyeberang darat dan Mehmed naik tahta. Manakala Mat Kilau mengisahkan perjuangan Mat Kilau menggerakkan penentangan terhadap British dari skala kecil hingga berjaya memobilisasi penduduk kampung, sampai British pun “goyang”.

Keseluruhan, saya katakan Mat Kilau dan Fetih 1453 adalah dua filem yang berdiri sama tinggi. Mat Kilau adalah filem yang dibanggakan, dan boleh dieksport ke negara-negara serantau.

Tinggal lagi, jika Fetih 1453 mampu melahirkan siri drama sejarah yang berjaya, seperti Payitaht Abdul Hamid, Dirilis Ertugrul dan Kurulus Osman.

Mampukah Mat Kilau melahirkan siri drama sejarah bangsa yang ditonton setiap minggu oleh masyarakat kita, hingga hidup kembali jatidiri dan cinta dalam sanubari setiap rakyat? Sejauh mana penerimaannya selepas 23 Jun nanti?

Tak dapat tidak, filem Mat Kilau ini mesti berjaya, dan mesti diteruskan. Umat mesti bersatu membiayai filem sejarah bangsa seperti ini, bahkan jika perlu menggunakan dana Zakat dan Baitulmal, ia perlu dipertimbangkan.

Jika filem Mat Kilau gagal, sikap skeptikal terhadap filem sejarah bangsa akan semakin menebal, dan penerbit semakin tidak berani melahirkan filem sebegini lagi.

Ayuh jayakan filem ini. Turunlah memberi sokongan kepada filem Mat Kilau sebagaimana Ultras Malaya turun stadium menyokong Harimau Malaya. Jika bukan sekarang, bila lagi? Jika bukan anda, siapa lagi?

BILAL JAILANI
Penonton awal Filem Mat Kilau


Hapus tol? Inilah cara PH, terus menipu

BANGI, 9 Rabiulakhir 1444H, Jumaat – Datuk Dr Mohd Puad Zarkashi mendakwa Pakatan Harapan (PH) dan Perikatan Nasional (PN) hanya mempunyai dua cara untuk memenangi Pilihan Raya Umum ke-15 (PRU15) iaitu dengan memfitnah dan berjanji.

Dakwa Ahli Majlis Kerja Tertinggi (MKT) UMNO itu, pembangkang masih gagal mencari fitnah dan propaganda bohong yang berkesan, justeru pada saat-saat akhir ini mereka menggunakan cara kedua iaitu berjanji.

Katanya, PH masih lagi berjanji akan menghapuskan semua tol jika PH menang PRU15.

“Tetapi dalam manifesto PRU15, mereka janji untuk kurangkan tol secara berperingkat sahaja. Pengurangan tol 18 peratus masa PH memerintah dijadikan kebanggaan.

“Tetapi PH bohong. PH sembunyi fakta. Walaupun kadar tol turun 18 peratus tetapi tempoh konsensi tol yang patut tamat pada 2038 hanya akan berakhir pada 2058.

“Bermakna tambah 20 tahun lagi. Itulah cara PH. Terus menipu,” katanya dalam hantaran di Facebook beliau, hari ini.

Terdahulu, Pengerusi DAP, Lim Guan Eng berjanji tol di Lebuh Raya Utara-Selatan (PLUS) akan dimansuhkan sekiranya PH diberi mandat membentuk kerajaan selepas PRU15.

Bekas Menteri Kewangan itu berkata, ketika menerajui kerajaan selama 22 bulan selepas menang PRU14 pada 2018, PH telah mengurangkan bayaran tol untuk lebuh raya itu sebanyak 18 peratus.

Menurut portal berita FMT yang memetik China Press, Guan Eng menegaskan PH ‘boleh memansuhkan tol’ di lebuh raya jika diberi tempoh mentadbir selama lima tahun lagi.


Israel di bawah Naftali Bennet lebih teruk daripada Netanyahu

TEL AVIV, 15 Rabiulakhir 1443H, Sabtu – Kerajaan haram Israel yang diketuai oleh Perdana Menteri, Naftali Bennett terbukti lebih teruk daripada kerajaan terdahulu, kata jurucakap Presiden Pihak Berkuasa Palestin (PA).

“Rakyat kita menghadapi beberapa siri tindakan kerajaan Israel yang menghancurkan sebarang percubaan untuk menyelamatkan proses damai.

“Kerajaan pendudukan ketika ini jauh lebih teruk daripada sebelumnya (Benjamin Netanyahu) dengan pembunuhan harian dan jenayah perang,” kata Nabil Abu Rudaineh dalam satu wawancara dengan radio Voice of Palestin.

Beliau memberi amaran bahawa kepimpinan Palestin mempunyai semua cara undang-undang untuk pergi ke forum antarabangsa bagi meminta Israel bertanggungjawab atas jenayahnya yang melanggar undang-undang antarabangsa.

Beliau menjelaskan bahawa Presiden PA, Mahmoud Abbas telah memaklumkan kepada Duta Besar Amerika Syarikat (AS) ke Pertubuhan Bangsa-Bangsa Bersatu (PBB), Linda Thomas-Greenfield semasa mesyuarat yang diadakan di Ramallah pada hari Rabu bahawa, sebarang percubaan oleh Israel untuk mengubah status quo di Baitulmaqdis akan membawa kepada ‘kemerosotan keadaan dan melemahkan penyelesaian dua negara.’

“Abbas berkata pada mesyuarat itu bahawa beliau mengharapkan pentadbiran Biden mematuhi komitmen dan janjinya berhubung penyelesaian dua negara, pengembangan penempatan dan pembukaan semula konsulat AS,” kata Abu Rudaineh.

Menurut data PBB, sejak awal tahun ini hingga 31 Oktober, Israel membunuh 331 rakyat Palestin dan mencederakan kira-kira 16,000 di Tebing Barat, Baitulmaqdis dan Semenanjung Gaza yang diduduki.

Dalam tempoh yang sama, pihak berkuasa Israel merobohkan 721 bangunan dan memindahkan 962 penduduk Palestin di Tebing Barat, termasuk Baitulmaqdis Timur. – Agensi


PAS tangkis tohmahan tunggang agama

BANGI, 18 Zulkaedah 1444H, Rabu – PAS tampil menangkis tohmahan berhubung parti itu menunggang agama dengan mengemukakan beberapa hujah sambil menjelaskan dasarnya berasaskan Islam dan tertera dalam Perlembagaan parti.

Ahli Parlimen Bagan Serai, Datuk Idris Ahmad turut mengemukakan beberapa contoh pihak atau individu yang memperalatkan agama ialah mereka yang meletakkan sesuatu perkara halal sebagai haram dan sebaliknya.

“Tunggang agama ini ialah dalam satu masa kamu boleh bercakap tentang Islam dan dalam masa yang lain pula berfoya-foya, bersalam dan menari dengan wanita. Itu dikatakan peralatkan agama.

“Atau kamu bersama ulama dan masa lain tidak di mana menyokong perjuangan lain, maka itu dikatakan peralatkan agama atau tunggang agama,” katanya dalam video dimuat naik di Facebook.

Idris menjelaskan, dasar PAS adalah berasaskan Islam dan ia jelas termaktub dalam Perlembagaan parti serta tidak pernah berubah meskipun kepimpinan bertukar.

“Soal pendekatan politik ini ialah strategi dan boleh berubah tetapi prinsip tidak pernah berubah.

“Jika strategi bertentangan dengan agama, maka kita perlu korbankannya tetapi tetap berpegang kepada prinsip agama,” katanya.

Beliau berkata, setiap dasar dalam parti dikawal oleh Majlis Syura Ulama PAS dan tidak boleh sesekali dilaksanakan secara semberono.

Katanya, walaupun Ahli Majlis Syura bukan terdiri dalam kalangan mujahid mutlak tetapi melalui kaedah bagi menentukan keputusan sama ada boleh atau tidak.

“Jika perkara itu dilihat untung daripada politik tetapi tidak daripada sudut agama, kita tinggalkan.

“Sebab itulah kalau ada yang kata PAS tunggang agama alhamdulillah, majoriti orang yang ada latar belakang agama walaupun bukan berpendidikan agama tetapi faham, mereka akan sokong perjuangan kita,” ujar beliau.

Katanya, agak mustahil sekiranya PAS menunggang agama, tetapi menerima penyertaan hampir 3,000 orang setiap bulan.


Cadangan kanak-kanak solat di masjid boleh dilaksana di zon hijau

KUALA LUMPUR, 9 Safar 1442H, Ahad – Cadangan membenarkan kanak-kanak berusia bawah 12 tahun menunaikan solat di masjid mungkin boleh dilaksana sekiranya terdapat kelonggaran dalam aspek penjarakan fizikal.

Mufti Pulau Pinang, Datuk Seri Wan Salim Wan Mohd Noor berkata, walaupun keutamaan solat berjemaah di masjid tertumpu kepada golongan dewasa, kebenaran untuk kanak-kanak juga wajar diambil kira – untuk tempoh Perintah Kawalan Pergerakan Pemulihan (PKPP).

“Saya lihat cadangan membenarkan kanak-kanak solat di masjid ini boleh dilaksanakan di zon hijau.

“Mungkin kerajaan boleh bertolak ansur dengan mengurangkan jarak fizikal supaya lebih ramai anak kecil dapat mengerjakan ibadat,” katanya seperti dilapor Berita Harian hari ini.

Bagaimanapun, katanya, perkara berkenaan mesti diserahkan kepada pertimbangan jawatankuasa masjid selain mendapat pandangan pihak berkuasa berkaitan terutamanya Jabatan Kesihatan Negeri (JKN) dan Majlis Keselamatan Negara (MKN).

Beliau pada masa sama mengingatkan supaya berlapang dada dan patuh arahan sekiranya pihak berkuasa menyekat kanak-kanak solat di dalam masjid.

“Kelonggaran sekatan bagi masjid perlu dibuat secara berhati-hati jika dibandingkan dengan tempat awam yang lain seperti pasar atau sekolah.

“Ini berikutan, sekiranya berlaku jangkitan, ia dibimbangi menjejaskan imej institusi itu antaranya dengan tuduhan munculnya kluster masjid,” katanya.

Sebelum ini, Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri dilaporkan berkata, perbincangan bersama Majlis Fatwa Kebangsaan dan MKN akan dibuat berhubung kebenaran kanak-kanak menunaikan solat berjemaah di masjid.


Anwar tak mahu jadi PM jika prinsip Perlembagaan dipertikai

MUAR, 18 Safar 1445H, Isnin – Datuk Seri Anwar Ibrahim berkata, beliau sama sekali tidak mahu menjadi Perdana Menteri sekiranya prinsip-prinsip yang terkandung dalam Perlembagaan Persekutuan termasuk hak keistimewaan orang Melayu dan kedudukan agama Islam dipertikai.

Pengerusi Pakatan Harapan (PH) itu berkata, justeru, pihak tidak bertanggungjawab terutama pembangkang tidak perlu membangkitkan isu terbabit untuk menakut-nakutkan orang Melayu.

“Siapa yang boleh pertikai kepimpinan Melayu, kuasa Melayu, Islam agama persekutuan, Bahasa Melayu, hak keistimewaan orang Melayu, kedaulatan Raja-Raja Melayu, tidak ada.

“Kawan-Kawan kita dalam DAP, MIC, MCA bahkan PKR yang bukan Melayu tidak pernah pertikai itu dan saya tidak mahu jadi Perdana Menteri sekiranya prinsip-prinsip dalam Perlembagaan Persekutuan dipertikai,” katanya.

Belia berkata demikian ketika berucap pada Ceramah Mega Perpaduan MADANI Pilihan Raya Kecil (PRK) N13 Simpang Jeram di Sungai Abong di sini malam tadi yang turut dihadiri Timbalan Menteri Komunikasi dan Digital Teo Nie Ching serta calon PH bagi kerusi itu, Nazri Abdul Rahman.  – Bernama


BERJASA nyata komitmen terus pertahan akidah anak-anak Loh

BANGI, 6 Syaaban 1443H, Rabu – Presiden BERJASA, Ustaz Zamani Ibrahim selesai memberi keterangan di Ibu Pejabat Polis Daerah Sentul, hari ini berhubung isu keputusan mahkamah ke atas tiga anak mualaf Loh Siew Hong yang sebelum ini dijaga Ustazah Nazirah Nanthakumari Abdullah

Beliau menegaskan, BERJASA akan terus memberikan komitmen yang tinggi bagi mempertahankan agama Islam dan akidah di negara ini.

“Apa-apa usaha yang mencabar akidah ini, kami tidak akan berkompromi walau seinci. Saya yakin ramai rakyat yang mengharapkan ada pemimpin untuk mewakili suara hati mereka, sayangnya tiada.

“Rentetan isu anak-anak Loh, mereka ini telah memeluk Islam secara sukarela, jadi jangan ada pihak-pihak tertentu yang cuba untuk mempengaruhi ibunya untuk memurtadkannya,” katanya dalam satu kenyataan, hari ini.

Beliau menegaskan, BERJASA akan mengambil tindakan proaktif untuk mempertahankan akidah anak-anak ini jika berlaku perkara yang tidak diingini.

“Saya minta fikirkanlah jalan untuk perkasakan Mahkamah Syariah, ini tanggungjawab kerajaan yang berkuasa hari ini.

“Saya bersedia untuk berjumpa mana-mana pihak bagi sama-sama mengangkat Mahkamah Syariah supaya sesuai dengan negara kita yang meletakkan Islam sebagai agama Persekutuan,” katanya.


DBKL tangguh larangan penjualan minuman keras

KUALA LUMPUR, 23 Safar 1443H, Khamis – Dewan Bandaraya Kuala Lumpur (DBKL) memaklumkan Garis Panduan Lesen Minuman Keras (LMK) yang diumumkan sebelum ini ditangguhkan.

DBKL menerusi satu kenyataannya berkata, LMK yang diguna pakai berkuat kuasa pada 15 November 2020 menyatakan bermula 1 Oktober 2021 penjualan ‘liquor’ di kedai runcit, serbaneka, dan kedai ubat Cina tidak dibenarkan.

Bagaimanapun, DBKL berkata, larangan tersebut ditangguhkan bagi tempoh satu bulan mulai 1 Oktober 2021 sehingga 31 Oktober 2021.

“Penangguhan ini bertujuan untuk memuktamadkan kajian berkaitan kawalan penjualan ‘liquor’ di Kuala Lumpur,” kata kenyataan hari ini.

DBKL berkata, kemudahdapatan dan aksesibiliti ‘liquor’ telah menjadi aduan serta bantahan, kerana ia mendatangkan kemudaratan kepada keselamatan orang ramai.

“Pada masa ini pemilik LMK runcit masih dibenarkan menjual minuman keras jenis ‘liquor’ di kedai runcit, serbaneka, dan kedai ubat Cina sehingga 31 Oktober 2021,” kata kenyataan itu.


Rakyat dambakan ahli politik wibawa

BANGI, 18 Safar 1444H, Khamis – Rakyat perlu manfaatkan sebaik mungkin Pilihan Raya Umum ke-15 (PRU15) untuk memilih pemimpin dan parti yang layak menjadi kerajaan.

Tindakan itu perlu supaya agenda pemulihan negara dari sudut politik, tadbir urus dan integriti dapat diteruskan, kata Pensyarah Kanan Akademi Pengajian Islam Kontemporari (ACIS) UiTM Cawangan Perlis, Dr Zuraimy Ali.

“Hari ini, rakyat Malaysia sangat mendambakan kesungguhan ahli politik menangani masalah mereka.

“Malaysia memiliki ramai tokoh berwibawa dan sudah sampai masa idea, kesungguhan serta iltizam ahli politik dibentangkan kepada rakyat bagi memperoleh kemakmuran bersama,” katanya.

Menulis dalam ruangan rencana di Berita Harian, beliau percaya, rakyat keseluruhannya mengharapkan ada pemimpin berwibawa dan komited menyelesaikan masalah rakyat serta seterusnya memberi sinar kehidupan baharu kepada mereka.

Sehubungan itu katanya, idealisme setiap ahli politik di dalam menangani masalah rakyat sangat penting kerana idea itu akan dinilai rakyat.

“Ia antara bentuk bagaimana ahli politik dapat meyakinkan rakyat bahawa idea mereka mampu membawa kemakmuran bersama dalam Keluarga Malaysia.

“Rakyat pasti memberikan sokongan penuh jika idea berkenaan dapat membebaskan mereka daripada pelbagai kemelut berlaku ketika ini menerusi kaedah terbaik.

“Untuk itu, setiap keputusan atau kaedah menyelesaikan isu dan masalah rakyat perlu dikemukakan dengan bijaksana bagi menampakkan ketokohan serta kepemimpinan ahli politik menyelesaikan masalah rakyat,” katanya.

Selain itu, beliau berkata, kesungguhan ahli politik menguruskan masalah negara – ekonomi dan politik amat penting bagi menjamin ia dapat memberikan keselesaan terhadap kehidupan rakyat.

Justeru, setiap ahli politik perlu mengembalikan keyakinan rakyat dalam aspek pengurusan dan pentadbiran negara yang baik, menyelesaikan kos sara hidup, mewujudkan keamanan dan perpaduan kaum dan pendapatan relevan.

“Selain itu, rakyat berharap pemimpin menjadi kerajaan perlu mewujudkan peluang pekerjaan berdaya saing, kemudahan infrastruktur terbaik, peningkatan instrumen pelaburan dan kadar pulangan tinggi, keberhasilan ekonomi negara positif, pemberian subsidi tersusun dan berkesan kepada kumpulan sasar,” katanya.


Suu Kyi dipenjara 5 tahun kerana rasuah

NAYPYIDAW, 25 Ramadan 1443H, Rabu – Mahkamah Myanmar hari ini menjatuhkan hukuman penjara lima tahun ke atas pemimpin digulingkan, Aung San Suu Kyi selepas didapati bersalah dalam salah satu daripada 11 kes rasuah yang didakwa terhadapnya.

Suu Kyi – yang digulingkan dalam rampasan kuasa tentera pada awal tahun 2021 – telah didakwa sekurang-kurangnya 18 pertuduhan yang membawa hukuman penjara maksimum hampir 190 tahun jika didapati bersalah.

Hakim memutuskan hukuman itu sejurus selepas mahkamah bersidang, dakwa sumber yang enggan didedahkan nama ekoran perbicaraan kes diadakan secara tertutup.

Dalam pertuduhan, Suu Kyi, 76, didakwa menerima 11.4 kilogram emas dan bayaran tunai berjumlah AS$600,000 daripada bekas ketua menteri Yangon, Phyo Min Thein.

Penerima Anugerah Nobel itu bagaimanapun mengaku tidak bersalah atas pertuduhan berkenaan dan menyifatkan dakwaan tersebut tidak masuk akal.

Setakat ini, tiada maklumat jelas sama ada Suu Kyi akan dipindahkan ke penjara, tetapi sebelum ini dia ditahan di lokasi yang tidak didedahkan.

Masyarakat antarabangsa menolak perbicaraan itu dan menuntut Suu Kyi dibebaskan segera.

Tentera berkata, Suu Kyi dibicarakan kerana melakukan jenayah dan sedang diberi proses sewajarnya oleh badan kehakiman bebas.

Ini adalah hukuman ketiga bagi Suu Kyi, – sebelum ini dia dijatuhi hukuman penjara dua tahun kerana melanggar Undang-undang Eksport-Import, satu tahun kerana melanggar Undang-undang Komunikasi dan satu tahun lagi kerana melanggar sekatan kesihatan awam COVID-19 ketika tempoh kempen pilihan raya 2020.

Suu Kyi juga dijatuhi hukuman penjara selama empat tahun kerana menghasut dan melanggar peraturan coronavirus ketika berkempen.

Keputusan terbaharu itu menjadikan jumlah hukuman penjara yang diterima Suu Kyi setakat ini adalah 11 tahun. – Agensi


Russia lancar lebih 100 bom di bandar Mariupol dalam masa 24 jam

KYIV, 11 Syaaban 1443H, Isnin – Wanita mengandung dan bayi antara yang terkorban dalam serangan bom terbaharu tentera Russia di hospital bersalin berhampiran Mariupol.

Wanita yang tidak dinamakan itu dilihat dibawa di atas pengusung ketika bom diletupkan di kawasan wad bersalin berkenaan.

Pasukan doktor pakar bedah di Hospital Timur Marin memberitahu, wanita tersebut mengalami kecederaan teruk di bahagian pelvis dan pinggul sehingga menyebabkan pembedahan segera terpaksa dilakukan.

Namun begitu, sangat menyedihkan apabila bayinya tidak dapat diselamatkan.

Bagaimanapun, setengah jam kemudian wanita berkenaan juga terkorban walaupun pasukan perubatan bertungkus-lumus memberikan rawatan terbaik.

Sehingga kini, lebih 2,000 orang terbunuh di bandar Mariupol sejak tentera Russia melancarkan serangan di Ukraine.

Majlis Perbandaran Mariupol menerusi kenyataan memaklumkan, angka kematian itu ketika Jawatankuasa Palang Merah Antarabangsa (ICRC) memberi amaran penduduk di bandar pelabuhan itu menghadapi situasi terburuk.

“Setakat ini seramai 2,187 penduduk Mariupol terkorban akibat serangan tentera Russia,” katanya.

Sejak konflik di Ukraine bermula pada 24 Februari lalu, tentera Russia telah melancarkan lebih 100 serangan bom di bandar itu dalam tempoh 24 jam sebelum ini.

Pihak berkuasa Ukraine berkata, Mariupol menjadi sasaran serangan bom tanpa henti sejak tentera Russia menawan bandar itu pada 2 Mac lalu.

Sejak itu, kira-kira 400,000 penduduk tidak mempunyai akses kepada bekalan air, makanan dan ubat-ubatan. – Agensi


Ahli Parlimen jalani kuarantin perlu pakai PPE ke Dewan Rakyat

KUALA LUMPUR, 28 Rabiulakhir 1442H, Isnin – Tiga Ahli Parlimen yang menjalani perintah Pengawasan dan Pemerhatian di Rumah (HSO) boleh hadir ke persidangan Dewan Rakyat dengan pematuhan prosedur operasi standard (SOP) ketat termasuk mengenakan pakaian perlindungan diri (PPE).

Yang Dipertua Dewan Rakyat Datuk Azhar Azizan Harun berkata Ahli Parlimen berkenaan akan dibawa menaiki ambulans dan sejurus tiba di Parlimen akan ditempatkan di bilik khas.

“Saya difahamkan pagi ini terdapat tiga orang meminta kebenaran datang (Parlimen). Kalau mereka ingin mengundi perlu memakai PPE dan akan masuk melalui pintu Galeri Awam Dewan Rakyat.

“Undi akan diambil daripada mereka dan penghitung serta pemerhati terpaksa memakai pelindung muka,” katanya selepas Dr Kelvin Yii Lee Wuen (PH-Bandar Kuching) membangkitkan isu kehadiran Ahli Parlimen yang sedang menjalani kuarantin ke Dewan Rakyat.

Beliau berkata selepas mengundi, Ahli Parlimen terlibat perlu meninggalkan Galeri Awam bagi mengehadkan pendedahan dengan semua orang di Parlimen.

Azhar berkata beliau tidak mengubah SOP tetapi pematuhan itu ditentukan oleh Kementerian Kesihatan (KKM) serta Ketua Pengarah Kesihatan Tan Sri Dr Noor Hisham Abdullah.

“Saya perlu minta kebenaran Ketua Pengarah Kesihatan iaitu kalau dibenarkan, mereka (Ahli Parlimen) perlu mengikut SOP ditetapkan beliau, bukan daripada saya,” katanya.

Dalam pada itu, Azhar berpendapat perkara itu perlu ditetapkan supaya Ahli Parlimen mematuhi perintah yang dibuat.

Media hari ini melaporkan tiga Ahli Parlimen berkenaan ialah Menteri Kesihatan Datuk Seri Dr Adham Baba; Menteri Sumber Manusia Datuk Seri M. Saravanan; dan P. Prabakaran (PH-Batu). – Bernama


Tiada lagi kompromi! Hapuskan vernakular, UEC

BANGI, 4 Muharram 1442H, Ahad – Tidak mahu lagi berkompromi demikian kata dua diberikan Pertubuhan-Pertubuhan Pembela Islam (PEMBELA) kepada kerajaan Malaysia supaya segera menghapuskan sekolah vernakular dan Sijil Peperiksaan Bersepadu (UEC).

Naib Pengerusi PEMBELA, Izzat Johari mendesak parti-parti politik yang berada dalam kerajaan hari ini supaya segera bertindak, sekiranya mahu terus kekal sebagai pemerintah.

Beliau juga mendesak kerajaan menukar semua sekolah vernakular kepada sistem pendidikan satu aliran melalui sekolah kebangsaan.

“Hentikan segala bantuan kewangan tahunan kepada sekolah ini. Hentikan semua pembinaan sekolah vernakular.

“Wujudkan mata pelajaran bahasa Mandarin, Tamil dan lain-lain supaya murid diberi pilihan belajar bahasa lain selain bahasa Melayu dan bahasa Inggeris,” katanya dalam kenyataan, hari ini.

Pada masa sama, Izzat turut mendesak kerajaan menghentikan pengambilan calon UEC ke dalam sektor awam.

“Calon UEC dilarang bekerja dalam mana-mana sektor pekerjaan yang melibat orang awam.

“Syarikat atau badan kerajaan dilarang meletakkan syarat kelulusan UEC sebagai salah satu syarat kelayakan dalam Malaysia. IPTA juga dilarang menerima mana-mana lulusan UEC dalam syarat pengambilan,” katanya.

Beliau berkata, inilah masa untuk umat Islam di negara ini membuktikan kuasa rakyat yang sebenar.

“Inilah masa kita bulatkan suara kita kepada mereka yang lupa diri malah mengherdik kita semula selepas dapat kuasa,” katanya.


Remaja ketagih seks perlu bantuan profesional, sokongan keluarga

Oleh Ainul Illia Meor Suzurudin

BANGI, 20 Safar 1443H, Isnin – Jalan penyelesaian kepada masalah ketagihan seks dalam kalangan remaja tidak mudah kerana ia sesuatu yang membarah.

Lazimnya, sebelum terjebak dalam ketagihan seks, remaja ini adalah mangsa kepada jenayah rogol, amang seksual atau sumbang mahram.

Tidak kurang juga terdapat di kalangan mereka yang sudah pernah menjalankan hubungan seks bebas seawal usia persekolahan.

Namun, akibat antunan seksual atau ‘sexual grooming’ yang dilakukan oleh pelaku terhadap mangsa di bawah umur ini, terdapat di antara remaja yang akhirnya merasakan seronok untuk melakukan hubungan seksual tanpa paksaan dan akhirnya terjerumus kepada masalah ketagihan seks.

Penasihat gerakan Islam Ikatan Muslimin Malaysia (ISMA) dalam hal ehwal kajian dan penyelidikan, Prof Madya Dr Norsaleha Mohd Salleh berkata, remaja yang sudah terkesan ini amat memerlukan bantuan untuk mengawal ketagihan tersebut.

Mereka perlu mendapatkan bantuan profesional seperti diberikan kaunseling atau dibawa berjumpa dengan pakar psikiatri yang betul, katanya.

“Remaja ini perlu dikaunseling, mengikuti proses pemulihan supaya dapat kembali ke kehidupan normal.

“Ibu bapa dan keluarga perlu peka terhadap anak-anak mereka terutama sekali yang pernah menjadi mangsa jenayah seksual. Mereka perlu dibawa kepada pakar psikiatri.

“Kerana kesan selepas dirogol atau bahkan jika dirogol berkali-kali oleh pelaku, selain menyebabkan trauma dan kemurungan, berkemungkinan ada di antara mereka berasa ‘suka’ dan akhirnya ketagih untuk melakukan hubungan seksual,” katanya.

Mengulas lanjut, beliau menegaskan, kerajaan juga perlu memandang serius isu ketagihan ini dengan menyediakan program rawatan dan pemulihan khas buat remaja terkesan.

“Mereka memerlukan kepada rawatan secara profesional. Seperti menyediakan satu pusat pemulihan dengan menganjurkan program berterusan untuk tangani isu ini.

“Sebab mereka dah mengalami fasa yang mengerikan dalam kehidupan mereka, mereka teraniaya. Jadi kita perlu pandang serius isu ini kerana mereka masih di bawah umur, belum boleh berfikir secara matang.

“Remaja ini perlu diselamatkan dan diberikan pendidikan yang boleh menyelamatkan mereka daripada terus terjebak. Memberikan keyakinan semula dan boleh hidup secara normal. Kerana mereka juga mempunyai masa depan,” katanya.

Pada masa sama, selain usaha daripada pihak kerajaan, Dr Norsaleha turut menekankan aktiviti bersama ahli keluarga supaya ibu bapa dapat mengenali anak masing-masing dengan lebih baik dan peka akan perubahan mereka sehari-hari.

“Lakukan solat jemaah bersama, makan bersama, rekreasi bersama. Banyak kebersamaan, itu boleh mengurangkan risiko anak-anak mencari kehidupan lain.

“Terapkan juga nilai-nilai al-Quran, pada saya, al-Quran paling utama. Sentiasa hidupkan suasana dalam keluarga dengan al-Quran kerana ia sebenarnya menjadi pelindung kepada anak-anak daripada terjebak dalam ruang lingkup masalah sosial.

“Ketagihan seks ini bukan sahaja melibatkan hubungan lelaki dan perempuan. Onani juga termasuk dalam ruang lingkup itu.

“Di sini peranan ibu bapa untuk menjelaskan apa yang wajib, apa yang haram dan harus. Apa yang dibenar dan dilarang. Cerita mengenai syurga dan neraka, wujudnya malaikat yang catat amalan kita.

“Walaupun kita nampak ini macam benda ‘basic’, tetapi inilah akar dia. Jadi benteng kepada anak-anak daripada terlalu tersasar,” katanya.

Terdahulu, hasil kajian sedang dijalankan Polis Diraja Malaysia (PDRM) mendapati 9 daripada 10 remaja perempuan bermasalah yang ditemu bual mengaku ketagih seks walaupun menyedari perkara itu melanggar moral dan berdosa di sisi agama.

Ketua Penolong Pengarah Bahagian Siasatan Jenayah Seksual, Wanita dan Kanak-Kanak (D11), Jabatan Siasatan Jenayah Bukit Aman, ACP Puan Siti Kamsiah Hassan berkata, Pegawai Psikologi D11 sedang menyiapkan kajian berkaitan isu itu membabitkan ribuan golongan remaja wanita yang terbabit dalam kes rogol atau disiasat mengikut Seksyen 376(1) Kanun Keseksaan.

Menurutnya, pihaknya mendapati golongan remaja yang pertama kali terjerumus melakukan hubungan seks bebas sudah mula ketagih untuk mengulanginya lagi.

“Lebih membimbangkan apabila mereka ini membabitkan remaja berusia belasan tahun. Ramai antaranya berusia 16 tahun ke bawah,” katanya.


Suami dibunuh, balu Rohingya tuntut pampasan dari Myanmar

GENEVA, 26 Rabiulakhir 1442H, Sabtu – Seorang balu etnik Islam Rohingya meminta ganti rugi AS$2 juta (RM8.1 juta) atas kematian suaminya yang dibunuh oleh tentera kerajaan pada 2017 di Myanmar barat, kata peguam.

Legal Action Worldwide (LAW) dan firma undang-undang antarabangsa McDermott Will dan Emery berkata, mereka mengemukakan aduan pada Khamis, dengan suruhanjaya hak asasi manusia Myanmar atas nama Setara Begum, isteri kepada Shoket Ullah yang terbunuh di kampung Inn Din di Rakhine.

“Tuntutan itu adalah aduan pertama berkaitan dengan Rohingya yang dikenali telah diajukan menerusi suruhanjaya hak asasi manusia Myanmar,” kata LAW – pertubuhan tidak berasaskan keuntungan yang berpusat di Geneva.

Wakil suruhanjaya hak asasi manusia tidak tersedia untuk memberi komen ketika dihubungi oleh Reuters dan jurucakap kerajaan tidak membalas e-mel yang meminta komen atau menjawab panggilan telefon.

Suami Begum, Shoket Ullah merupakan seorang nelayan berusia 35 tahun adalah antara 11 orang yang dibunuh oleh tentera dan penduduk kampung telah dikebumikan pada September 2017.

Tentera Myanmar berkata, mereka menjatuhkan hukuman penjara selama 10 tahun kepada tentera yang bertanggungjawab atas pembunuhan itu, namun mereka dibebaskan kurang dari satu tahun.

“Suami saya terbunuh dan Myanmar telah membiarkan tentera yang melakukan perkara itu bebas.

“Saya mencari keadilan untuk suami saya dan semua Rohingya, yang menghadapi banyak masalah serupa,” kata Begum dalam satu kenyataan.

Lebih daripada 730,000 warga Rohingya dihalau ke negara jiran Bangladesh ketika kempen ketenteraan pada 2017 yang dikatakan Pertubuhan Bangsa-Bangsa Bersatu (PBB) dilaksanakan dengan niat genosid.

Myanmar menghadapi tuduhan pembunuhan beramai-ramai di Mahkamah Jenayah Antarabangsa (ICC) di The Hague dan Mahkamah Jenayah Antarabangsa meluluskan siasatan berhubung jenayah terhadap kemanusiaan.

Myanmar membantah tuduhan itu dan mendakwa tentera menjalankan operasi keselamatan yang sah terhadap militan yang menyerang pos polis. – Agensi